text:
Nonotsha Tumelo ya Gago Mo go Se o Se Solofetseng
“Tumelo ke go lebelela ka tlhomamisego dilo tse di solofetsweng.”—BAHEB. 11:1.
PINA: 81, 134
1, 2. (a) Tsholofelo e batho ba Modimo ba nang le yone e farologana jang le ya batho ba ba sa mo direleng? (b) Re tla sekaseka dipotso dife tse di botlhokwa?
RURI Bakeresete ba boammaaruri ba na le tsholofelo e e itumedisang! E ka ne re batlodiwa kgotsa ba “dinku tse dingwe,” rotlhe re na le tsholofelo ya go bona boikaelelo jwa Modimo jwa kwa tshimologong bo diragadiwa le go bona leina la ga Jehofa le itshepisiwa. (Joh. 10:16; Math. 6:9, 10) Eno ke tsholofelo e e itumedisang tota. Gape re letetse go amogela botshelo jo bo sa khutleng, re ka tswa re le karolo ya “magodimo a masha” kgotsa ya “lefatshe le lesha.” (2 Pet. 3:13) Fa re ntse re letetse go diragadiwa ga ditsholofetso tseno, re na le tsholofelo ya gore Jehofa o tla nna a re kaela le go re ema nokeng.
2 Batho ba ba sa direleng Modimo le bone ba na le tsholofelo, mme ga ba a tlhomamisega gore a dilo tse ba di solofetseng di tla diragala. Ka sekai, bontsi jwa batho ba ba betšhang ba solofela gore letsatsi lengwe ba tla fenya lothari, mme gone ga ba a tlhomamisega gore a seo se tla tsamaya se direga. Ka fa letlhakoreng le lengwe, tumelo ya mmatota ke “go lebelela ka tlhomamisego” dilo tse Jehofa a re solofeditseng tsone. (Baheb. 11:1) Mme gone, o ka dira eng go nonotsha tumelo ya gago mo dilong tse re di solofetseng? O tla solegelwa molemo jang fa o na le tumelo e e nonofileng?
3. Bakeresete ba na le lebaka lefe la go nna le tumelo?
3 E re ka re na le boleo, ga re tsholwe re na le tumelo e bile ga go itiragalele fela gore re nne le yone. Go na le moo, re nna le yone fa fela re tlhotlhelediwa ke moya wa Modimo. (Bagal. 5:22) Baebele ga e rute gore Jehofa o na le tumelo kgotsa gore o a e tlhoka. E re ka Jehofa a na le maatla e bile a le botlhale, ga go sepe se se ka mo thibelang go diragatsa boikaelelo jwa gagwe. Rrarona yo o kwa legodimong o iketleeditse go diragatsa ditsholofetso tsa gagwe mo e leng gore mo go ene di setse di diragaditswe. Ka jalo a re: “Di diragetse!” (Bala Tshenolo 21:3-6.) Re na le tumelo ka gonne re a itse gore Jehofa ke ‘Modimo yo o ikanyegang’ e bile ka metlha o diragatsa se a se solofeditseng.—Dute. 7:9.
GO ITHUTA MO BATHONG BA BA NENG BA NA LE TUMELO
4. Banna le basadi ba ba neng ba tshela pele ga motlha wa ga Jesu ba ne ba na le tsholofelo efe?
4 Bahebera kgaolo 11 e bua ka banna le basadi ba le 16 ba ba neng ba na le tumelo. Mokwadi wa yone o ne a bua ka bone le ka ba bangwe ba go neng “ga neelwa bosupi ka ga bone ka tumelo ya bone.” (Baheb. 11:39) Ba ne ba tlhomamisegile gore Modimo o tla dirisa “losika” lo lo solofeditsweng go fedisa Satane le go diragatsa boikaelelo jwa ga Jehofa jwa kwa tshimologong. (Gen. 3:15) Batlhanka bao ba ba ikanyegang ba ne ba swa pele “losika” e bong Jesu Keresete a dira gore go kgonege gore batho bangwe ba ye go tshela kwa legodimong. (Bagal. 3:16) Le fa go ntse jalo, ka ntlha ya ditsholofetso tsa ga Jehofa tse di ikanyegang, ba tla tsosiwa ba na le tsholofelo ya go tshelela ruri mo lefatsheng la paradaise.—Pes. 37:11; Isa. 26:19; Hos. 13:14.
5, 6. Aborahame le ba lelapa la gagwe ba ne ba tlhomile mogopolo mo tsholofetsong efe, mme ba ne ba dira eng gore ba tswelele ba na le tumelo e e nonofileng? (Bona setshwantsho se se simololang setlhogo.)
5 Bahebera 11:13 e bua jaana ka batho bangwe ba ba neng ba tshela pele ga motlha wa ga Jesu: “Bano botlhe ba ne ba swa ba na le tumelo, le mororo ba ne ba se ka ba bona go diragadiwa ga ditsholofetso, mme ba ne ba di bona di le kgakala thata ba bo ba di amogela.” Mongwe wa bone e ne e le Aborahame. A o ne a nna a akantse ka tsholofelo ya go tshela mo pusong ya “losika” lo lo solofeditsweng? Re bona karabo mo mafokong ano a ga Jesu fa a ne a araba baganetsi ba gagwe: “Aborahame rraalona o ne a itumelela thata tebelelo ya go bona letsatsi la me, mme o ne a le bona a bo a itumela.” (Joh. 8:56) Go ne go ntse jalo le ka Sara, Isake, Jakobe le ba bangwe ba bantsi ba ba neng ba tlhomile mogopolo mo tsholofetsong ya Bogosi, jo ‘moagi le modiri wa jone e leng Modimo.’—Baheb. 11:8-11.
6 Aborahame le ba lelapa la gagwe ba ne ba dira eng gore ba tswelele ba na le tumelo e e nonofileng? Go ka direga gore ba ile ba ithuta ka Modimo ka go reetsa batlhanka ba gagwe ba ba godileng ba ba neng ba ikanyega, ka go reetsa molaetsa o Modimo a neng a ba senolela one ka kgakgamatso kgotsa ka go bala mekwalo ya bogologolo e e ikanyegang. Sa botlhokwa le go feta, ga ba a ka ba lebala dilo tse ba neng ba di ithutile mme ba ne ba nna ba akantse ka ditsholofetso le melao ya Modimo e bile ba tlhatlhanya ka yone. E re ka ba ne ba tlhomamisegile gore Modimo o tla diragatsa se a se solofeditseng, banna bano le basadi bano ba ne ba ikemiseditse go itshokela mathata ape fela gore ba kgone go tswelela ba ikanyega mo Modimong.
7. Ke dilo dife tse Jehofa a re diretseng tsone gore re tswelele re na le tumelo e e nonofileng, mme re tshwanetse go dira eng?
7 Jehofa o re neile Lefoko la gagwe e leng Baebele gore re tswelele re na le tumelo e e nonofileng. Fa re batla go “itumela” le go “atlega,” re tshwanetse go bala Lefoko la Modimo ka metlha, tota e bile fa go kgonega re tshwanetse go dira jalo letsatsi le letsatsi. (Pes. 1:1-3; bala Ditiro 17:11.) Mme fela jaaka baobamedi ba ga Jehofa ba bogologolo, re tshwanetse go nna re tlhatlhanya ka ditsholofetso tsa Modimo le go ikobela melao ya gagwe. Jehofa o dirisa “motlhanka yo o boikanyego le yo o botlhale” go re tlamela ka dithuto di le dintsi tse di theilweng mo Baebeleng. (Math. 24:45) Ka jalo, fa re dirisa se re se ithutang mo dithulaganyong tsa kobamelo tse Jehofa a re diretseng tsone, re tla tshwana le batho ba bogologolo ba ba neng ba na le tumelo e bile ba ‘lebeletse ka tlhomamisego’ go diragadiwa ga ditsholofetso tsa Bogosi.
8. Thapelo e ka nonotsha tumelo ya rona jang?
8 Go rapela go ne ga thusa batlhanka ba Modimo ba bogologolo gore ba tswelele ba na le tumelo e e nonofileng. Tumelo ya bone e ne ya nonofa le go feta fa ba lemoga gore Modimo o araba dithapelo tsa bone. (Neh. 1:4, 11; Pes. 34:4, 15, 17; Dan. 9:19-21) Le rona re ka bulela Jehofa mafatlha, re tlhomamisegile gore o tla re utlwa le go re nonotsha gore re kgone go itshoka ka boipelo. Mme fa Jehofa a araba dithapelo tsa rona, tumelo ya rona e nonofa le go feta. (Bala 1 Johane 5:14, 15.) E re ka tumelo e le karolo ya leungo la moya, re tshwanetse go ‘nna re kopa’ moya wa Modimo, jaaka Jesu a ile a re kgothaletsa go dira jalo.—Luke 11:9, 13.
9. Ntle le go ithapelela, re tshwanetse go rapelela le bomang gape?
9 Le fa go ntse jalo, fa re rapela ga re a tshwanela go rapela ka mathata a rona fela. Re ka leboga le go baka Jehofa letsatsi le letsatsi ka gonne ‘ditiro tsa gagwe tse di gakgamatsang di dintsi go gaisa ka mo re ka anelang ka teng!’ (Pes. 40:5) Gape, dithapelo tsa rona di tshwanetse go bontsha gore re ‘nna re gopotse ba ba mo dikgoleng tsa kgolegelo jaaka e kete re golegilwe le bone.’ Mo godimo ga moo, re tshwanetse go rapelela bakaulengwe ba rona mo lefatsheng lotlhe, segolobogolo ‘ba ba eteletseng pele mo gare ga rona.’ Tumelo ya rona e a nonofa fa re bona kafa Jehofa a arabang dithapelo tsa rona ka gone!—Baheb. 13:3, 7.
BA NE BA NNA BA IKANYEGA
10. Go na le dikai dife tsa batlhanka ba Modimo ba ba neng ba tswelela ba ikanyega, mme ke eng se se neng sa ba thusa gore ba kgone go dira jalo?
10 Mo go Bahebera kgaolo 11, moaposetoloi Paulo o bua ka diteko tse batlhanka ba le bantsi ba Modimo ba ba sa umakiweng ka maina ba ileng ba lebana le tsone. Ka sekai, o bua ka basadi ba ba nang le tumelo ba ba neng ba tlhokafalelwa ke bana ba bone, le fa go ntse jalo, moragonyana bana bao ba ne ba tsosiwa. Gape o bua ka bangwe ba ba neng ba “se ka ba amogela kgololo ka thekololo nngwe, gore ba tle ba bone tsogo e e botoka.” (Baheb. 11:35) Le fa gone re sa tlhomamisega gore Paulo o ne a bua ka bomang, batho bangwe ba ba jaaka Nabothe le Sekarea, ba ne ba kgobotlediwa ka maje ka gonne ba ne ba ikobela Modimo e bile ba dira thato ya gagwe. (1 Dikg. 21:3, 15; 2 Ditir. 24:20, 21) Ga go pelaelo gore Daniele le ditsala tsa gagwe ba ne ba tla “amogela kgololo” fa ba ne ba ka tlogela go ikanyega. Go na le moo, re ka re tumelo ya bone mo maatleng a Modimo, e ne ya dira gore ba kgone go “tswala molomo wa ditau” le go “itshokela maatla a molelo.”—Baheb. 11:33, 34; Dan. 3:16-18, 20, 28; 6:13, 16, 21-23.
11. Baporofeti bangwe ba ne ba itshokela diteko dife ka ntlha ya se ba se dumelang?
11 Baporofeti ba ba jaaka Mikaia le Jeremia “ba ne ba amogela go lekwa ka ditshotlo . . . le dikgolegelo” ka ntlha ya se ba se dumelang. Ba bangwe, jaaka Elija, “ba ne ba kgarakgatshega mo dikakeng le mo dithabeng le mo dikgageng le mo mengobong ya lefatshe.” Ba ne ba kgona go itshoka ka gonne ba ne ba ‘lebeletse ka tlhomamisego dilo tse di solofetsweng.’—Baheb. 11:1, 36-38; 1 Dikg. 18:13; 22:24-27; Jer. 20:1, 2; 28:10, 11; 32:2.
12. Ke mang yo o tlhomileng sekao se se di gaisang tsotlhe sa go itshokela diteko, mme ke eng se se neng sa mo thusa go dira jalo?
12 Fa Paulo a se na go bua ka banna le basadi ba tumelo, o ne a bua ka sekao sa tumelo se se di gaisang tsotlhe, e bong Morena wa rona Jesu Keresete. Bahebera 12:2 ya re: “Ka ntlha ya boipelo jo bo neng bo tlhomilwe fa pele ga gagwe o ne a itshokela kota ya tlhokofatso, a nyatsa ditlhong, mme o ntse kafa seatleng sa moja sa setulo sa bogosi sa Modimo.” Eleruri, re tshwanetse go ‘akanya ka kelotlhoko’ ka sekao sa ga Jesu sa tumelo fa re lebane le diteko tse dikgolo. (Bala Bahebera 12:3.) Fela jaaka Jesu, baswelatumelo ba bogologolo ba Bakeresete jaaka morutwa Antipase, ba ne ba nna ba ikanyega. (Tshen. 2:13) Ba ne ba tla tsosediwa go ya go tshela kwa legodimong, e leng tsogo e e gaisang “tsogo e e botoka,” e banna ba bogologolo ba tumelo ba neng ba lebile pele go yone. (Baheb. 11:35) Fa Bogosi jwa Modimo bo se na go tlhomiwa ka 1914, Bakeresete bano botlhe ba ba tloditsweng, ba ba neng ba tlhokafetse, ba ne ba tsosiwa e le dibopiwa tsa semoya gore ba ye go busa le Jesu kwa legodimong.—Tshen. 20:4.
BATLHANKA BA MODIMO BA GOMPIENO BA BA NANG LE TUMELO
13, 14. Rudolf Graichen o ne a lebana le diteko dife, mme ke eng se se neng sa mo thusa go itshoka?
13 Gompieno baobamedi ba le bantsi ba Modimo ba latela sekao sa ga Jesu ka go nna ba akantse ka ditsholofetso tsa Modimo e bile ga ba letle diteko gore di koafatse tumelo ya bone. Akanya ka sekai sa ga Rudolf Graichen yo o tsholetsweng kwa Jeremane ka 1925. O ne a gopola ditshwantsho tsa ditiragalo tsa Baebele tse di neng di manegilwe mo leboteng kwa legaeng la gaabo. O ne a kwala jaana: “Go ne go na le setshwantsho sengwe se se bontshang phiri le kwanyana, lengau le potsane, namane le tawana e e seriri, di nna mmogo ka kagiso e bile di eteletswe pele ke mosimanyana. . . . Ga ke bolo go nna ke akanya ka ditshwantsho tseno.” (Isa. 11:6-9) Le fa gone Rudolf a ne a bogisiwa setlhogo dingwaga di le dintsi ke Nazi Gestapo mme moragonyana a bogisiwa gape ke Communist Stasi ya kwa Botlhaba jwa Jeremane, o ne a nna a akantse ka tsholofetso ya gore lefatshe le tla fetolwa paradaise.
14 Diteko tse dingwe tse di boima tse Rudolf a neng a lebana le tsone e ne e le go tlhokafalelwa ke mmaagwe yo a mo ratang, yo o neng a tshwerwe ke bolwetse jwa typhus a le kwa kampeng ya pogisetso ya kwa Ravensbrück le go bona tumelo ya ga rraagwe e koafala mo a neng a saena gore ga e tlhole e le Mosupi wa ga Jehofa. Fa Rudolf a sena go gololwa kwa kgolegelong, o ne a nna le tshiamelo ya go direla e le molebedi wa potologo mme morago ga moo, a lalediwa kwa Sekolong sa Gileade. O ne a newa kabelo ya go nna morongwa kwa Chile, mme fa a le koo o ne a direla e le molebedi wa potologo gape. Mme diteko tsa gagwe di ne di ise di fele. O ne a nyala morongwa mongwe e bong Patsy mme morago ga ngwaga, ba ne ba tlhokafalelwa ke ngwana wa bone yo monnye wa mosetsana. Moragonyana, mosadi wa gagwe yo a mo ratang o ne a tlhokafala, a na le dingwaga di le 43. Rudolf o ne a itshokela diteko tseno tsotlhe mme fa kgang ya gagwe ya botshelo e ne e tlhagelela mo makasineng wa Tora ya Tebelo wa August 1, 1997, tsebe 20-25, e ne e le mmulatsela wa ka metlha e bile e le mogolwane le fa a ne a godile e bile a lwala. [1]
15. Go na le dikai dife tsa Basupi ba ga Jehofa ba ba tswelelang ba ikanyega le fa ba bogisiwa?
15 Basupi ba ga Jehofa ba itumelela ditsholofetso tse ba nang le tsone le fa gone ba bogisiwa ka tsela e e setlhogo. Ka sekai, bontsi jwa bakaulengwe le bokgaitsadi ba kwa Eritrea, Singapore le kwa Korea Borwa ba mo kgolegelong ka gonne ba ikobela taelo ya ga Jesu ya gore ba se ka ba tshola dibetsa. (Math. 26:52) Bangwe ba bakaulengwe bano ke Isaac, Negede le Paulos ba ba sa bolong go nna kwa kampeng ya kgolegelo e e kwa Eritrea dingwaga di feta 20! Le fa ba sa kgone go thusa batsadi ba bone ba ba godileng kgotsa go nyala, bakaulengwe bano ba sa ntse ba ikanyega le fa ba bogisiwa setlhogo. Tsela e ba nyenyang ka yone, jaaka ba bonala mo website ya jw.org, e bontsha gore ba na le tumelo e e nonofileng. Tota le batlhokomedi ba kgolegelo ba tlotla bakaulengwe bano.
16. Go nna le tumelo e e nonofileng go ka go thusa jang?
16 Bontsi jwa batho ba ga Jehofa ga ba ise ba ko ba lebane le pogiso e e setlhogo. Ba ile ba lebana le diteko tsa tumelo tse di farologaneng. Ba le bantsi ba bone ba ile ba tshwanelwa ke go itshokela khumanego kgotsa ba ile ba boga ka ntlha ya dintwa kgotsa masetlapelo a tlholego. Ba bangwe ba ile ba tlogela botshelo jwa manobonobo kgotsa go tuma fela jaaka Moshe le ditlhogo tsa lotso. Ba leka ka natla go tila go gagamalela dikhumo kgotsa go tshela botshelo jwa boithati. Ke eng se se ba thusang go dira jalo? Ke ka gonne ba rata Jehofa e bile ba dumela gore o tla fedisa tshiamololo yotlhe a bo a segofatsa batlhanka ba gagwe ba ba ikanyegang ka botshelo jo bo sa khutleng mo lefatsheng le lesha la tshiamo.—Bala Pesalema 37:5, 7, 9, 29.
17. O ikemiseditse go dira eng, mme re tla sekaseka eng mo setlhogong se se latelang?
17 Mo setlhogong seno, re bone kafa go rapela ka metlha le go tlhatlhanya ka ditsholofetso tsa Modimo go ka nonotshang tumelo ya rona ka gone. Go nna le tumelo e e nonofileng go tla re thusa go itshokela diteko tsa tumelo le go tlhoma mogopolo mo ditsholofetsong tsa Modimo, re tlhomamisegile gore di tla diragadiwa. Le fa go ntse jalo, jaaka re tla bona mo setlhogong se se latelang, Baebele e tlhalosa tumelo ka tsela e e oketsegileng.
^ [1] (serapa 14) Bona gape kgang ya botshelo ya ga Andrej Hanák wa kwa Slovakia, ya setlhogo se se reng, “Despite Trials, My Hope Has Remained Bright” mo makasineng wa Tsogang! wa April 22, 2002 ka Seesemane.


c: text/html

text: 3 Ka gone, e rile re sa tlhole re kgona go itshoka, ra bona go le molemo gore re tlogelwe kwa Athena;+2 mme re ne ra romela Timotheo,+ mokaulengwe wa rona le modiredi wa Modimo mo dikgannyeng tse di molemo+ kaga Keresete, gore a lo nitamise le go lo gomotsa mo boemong jwa tumelo ya lona,3 gore ope a se ka a akgaakgiwa ke dipitlagano+ tseno. Gonne lona ka bolona lo a itse gore re laoletswe sone selo seno+.4 Tota e bile, gape, fa re ne re na le lona, re ne re tle re lo bolelele go sa le pele+ gore re ne re laoletswe go boga pitlagano,+ fela jaaka gape go diragetse le jaaka lo itse.+5 Ke gone ka moo, eleruri, e rileng ke sa tlhole ke kgona go itshoka, ke neng ka roma gore ke itse ka boikanyegi+ jwa lona, ka jaana gongwe ka tsela nngwe Moraedi+ a ka tswa a lo raetse, mme tiro ya rona ya bonatla e ka tswa e feletse e le lefela.+6 Mme Timotheo o sa tswa go tla mo go rona gone fela jaanong a tswa kwa go lona+ e bile o re neile dikgang tse di molemo kaga boikanyegi jwa lona le lorato,+ le gore lo nna lo re gakologelwa ka tsela e e molemo ka metlha, lo tlhologeletswe go re bona ka yone tsela eo, eleruri, jaaka le rona re lo tlhologeletswe.+7 Ke gone ka moo, bakaulengwe, re gomotsegileng+ kaga lona mo tlalelong yotlhe ya rona le pitlagano ka boikanyegi jo lo bo bontshang,+8 ka gonne jaanong re a tshela fa lo ema lo nitame mo Moreneng.+9 Gonne re ka leboga Modimo jang ka lona ka ntlha ya boipelo jotlhe jo re ipelang+ ka jone ka ntlha ya lona fa pele ga Modimo wa rona,10 fa bosigo le motshegare re ntse re dira mekokotlelo+ e megolo thata gore re bone difatlhego tsa lona le go siamisa dilo tse di tlhaelang ka ga tumelo+ ya lona?11 Jaanong e kete Modimo wa rona le Rara ka boene le Morena wa rona Jesu+ ba ka kaela ka katlego tsela ya rona ya go tla kwa go lona.12 Mo godimo ga moo, e kete Morena o ka dira gore lo oketse,+ ee, a lo totise, mo go rataneng le mo go rateng+ botlhe, fela jaaka le rona re lo rata;13 gore a nitamise dipelo tsa lona, e le tse di ka se kang tsa pegwa molato+ mo boitshepong fa pele ga Modimo wa rona le Rara mo go nneng gone+ ga Morena wa rona Jesu a na le baitshepi+ botlhe ba gagwe.

robotstxt: allowed

filter: keep


text:
Go Dirisiwa ga Ditlolontlafatsi mo Metlheng ya Ditiragalo Tsa Baebele
Fa mosadi a sena go tlhapa, o ne a tshasa letlalo la gagwe le le borethe leokwane le le nkgang monate. Go tswa foo, o ne a bula lebokoso le le mebalabala le le kgabisitsweng le le nang le medutwana le dinkgwana tse di neng di dirilwe ka galase, lonaka lwa tlou, kgapetla kgotsa ka leje. Mo go tsone go ne go na le leokwane le dinkgisamonate tse di farologaneng tse di neng di na le monko o o monate wa balema, “cardamom”, sinamone, lebano, tswina, mera le dilo tse dingwe tse di ntseng jalo.
Go tswa mo lebokosong leo, mosadi yono o ne a ntsha dintsho, dipoleite le dijana tse di bopegileng bontle. O ne a di dirisetsa go tlhakanya ditlolo tsa gagwe tsa go intlafatsa tse a neng a batla go di dirisa ka letsatsi leo. A ntse a itebile mo seiponeng sa boronse, o tswelela go intlafatsa ka kelotlhoko.
GO A bonala gore go tswa bogologolo, basadi ba ne ba ntse ba rata go itira bantle. Ditshwantsho tsa matlapa a bogologolo a mabitla, tsa mabota le ditshwantsho tse di dirilweng ka matlapana, tsotlhe di bontsha gore go dirisiwa ga ditlolo tsa go intlafatsa go ne go aname mo bathong ba kwa Mesopotamia le ba kwa Egepeto ya bogologolo. Basadi ba ne ba rata mokgwa wa go itshasa matlho ka bontsho o o dirisiwang ke basadi ba Baegepeto ba ba leng mo ditshwantshong.
Mme go tweng ka Baiseraele? A basadi ba Iseraele wa bogologolo ba ne ba dirisa ditlolo tsa go intlafatsa? Fa e le gore ba ne ba di dirisa, ba ne ba dirisa mefuta efe? Gone ke boammaaruri gore ga go na ditshwantsho dipe tse di takilweng mo matlapeng a mabitla kgotsa tse di takilweng mo maboteng a Iseraele wa bogologolo tse re ka di umakang. Mme dipego dingwe tsa Baebele le dilo tse di farologaneng tse di epolotsweng kwa dinageng tsa motlha wa Baebele tse di bonweng ke baithutamarope di ka re naya lesedinyana malebana le go dirisiwa ga ditlolo tsa go intlafatsa mo metlheng ya ditiragalo tsa Baebele.
Dilo Tse di Neng di Dirisiwa
Go na le dilo tse dintsi tse di amanngwang le go dirisiwa ga ditlolo tsa go intlafatsa le dinkgisamonate tse di epolotsweng go ralala naga ya Iseraele. Mo gare ga dilo tse di bonweng fa go epololwa go fitlhetswe megotswana, dijana tse di sephaphathi tse di neng di dirisediwa go sila le go tlhakanya metswako ya ditlolo tsa go intlafatsa, medutwana ya dinkgisamonate e e bopegileng jaaka segwete, dinkgwana tsa setlolo tsa alebasetere le diipone tsa boronse tse di phatsimang tse di tshwarwang ka seatla. Leswana lengwe le le dirilweng ka lonaka lwa tlou lo lo gabilweng matlhare a mokolane mo letlhakoreng le lengwe la mokgothi wa lone mme kafa letlhakoreng le lengwe go na le tlhogo ya mosadi e e dikologilweng ke maphoi.
Go lebega dikgapetla tse di kgabisitsweng e ne e le dilo tse di neng di tlwaelegile, tse go neng go tsenngwa ditlolo tsa go intlafatsa mo go tsone, tse di neng di dirisiwa ke batho ba ba humileng. Gape kwa Egepeto le kwa mafelong mangwe a Kanana go ile ga fitlhelwa maswana a mannye a a dirilweng ka lonaka lwa tlou kgotsa ka logong, mangwe a one a betlilwe ka popego ya basetsana ba ba thumang le dipopego tse dingwe tse dintle. Dilo tseno tsotlhe di bontsha gore ditlolo tsa go intlafatsa di ne di dirisiwa thata mo metlheng eo.
Tse di Neng di Dirisediwa Matlho
Mo Baebeleng, mongwe wa bomorwadie Jobe o bidiwa “Kerene-hapuke.” Ka Sehebera leina leno le ka kaya “Lonaka Lwa Pente ya Mmala o Montsho wa (Leitlho),” e leng setshegetsi kgotsa lebokoso le go neng go tsenngwa ditlolo tsa go intlafatsa mo go lone, gongwe e le poere e ntsho kgotsa setlolo sa matlho. (Jobe 42:14) Leina leo le ka tswa le tlhalosa bontle jwa gagwe, mme gape go lebega le akantsha go dirisiwa ga ditlolo tsa go intlafatsa tse di neng di itsege ka nako eo.
Tota e bile fa go buiwa ka go itshasa ditlolo mo matlhong mo Baebeleng gantsi go amanngwa le basadi ba ba neng ba itsege ka boitsholo jo bo sa siamang jaaka Kgosigadi e e boferefere e bong Jesebele le Jerusalema e e sa ikanyegeng, e e neng e tshwantshiwa le seaka ke moporofeti Jeremia le moporofeti Esekiele. (2 Dikgosi 9:30; Jeremia 4:30; Esekiele 23:40) Go ya ka se se fitlhetsweng mo ditshegetsing tse dintsi tse di epolotsweng tsa galase kgotsa tsa leje tse di neng di na le didirisiwa tse dinnye tse go neng go tshasiwa poere ya matlho ka tsone, go bonala sentle gore basadi ba le bantsi ba Iseraele wa motlhanogi—segolobogolo ba ba neng ba le mo ntlong ya segosi le ba ba humileng—ba ne ba na le mokgwa wa go itshasa poere ya matlho le ditlolo tse dingwe ka tsela e e feteletseng.
Leokwane le le Nkgang Monate le le Neng le Dirisediwa Dilo Tse di Boitshepo Kgotsa Tse di Tlwaelegileng
Go dirwa le go dirisiwa ga dinkgisamonate tse di dirilweng ka leokwane la motlhware ga go bolo go nna teng kwa Iseraele wa bogologolo. Buka ya Baebele ya Ekesodo e bontsha tsela ya go dira leokwane le le nkgang monate le le neng le dirisiwa ke baperesiti mo ditirelong tsa bone tsa kwa tempeleng. E ne e le motswako wa sinamone, mera le dijalo tse dingwe tse di nkgang monate. (Ekesodo 30:22-25) Kwa Jerusalema, baithutamarope ba ile ba bona lefelo lengwe la lekgolo la ntlha la dingwaga C.E., le ba dumelang gore go ne go dirwa senkgisamonate le maswalo a a neng a dirisiwa kwa tempeleng gone. Go na le ditemana di le dintsi tsa Baebele tse di buang ka leokwane le le nkgang monate, le le neng le dirisiwa mo tirelong e e boitshepo le mo dilong tse di tlwaelegileng tsa letsatsi le letsatsi.—2 Ditiragalo 16:14; Luke 7:37-46; 23:56.
Metsi a ne a sa bonwe motlhofo mo karolong eo ya lefatshe, ka jalo, batho ba ne ba rata go dirisa leokwane le le nkgang monate gore le ba thusa gore ba nne ba le phepa. Leokwane le ne le sa dirisiwe fela go sireletsa letlalo mo tlelaemeteng e e mogote e e omileng mme gape le ne le thusa mo go intlafatseng. (Ruthe 3:3; 2 Samuele 12:20) Pele ga morweetsana wa Mojuda e bong Esethere a isiwa kwa go Kgosi Ahasueruse, o ne a sidilwa ka leokwane la mera ka dikgwedi di le thataro mme ka dikgwedi tse dingwe tse thataro a sidilwa ka leokwane la balema.—Esethere 2:12.
Dinkgisamonate le leokwane le le nkgang monate di ne di le tlhwatlhwakgolo fela jaaka selefera le gauta. Fa kgosigadi ya Sheba e tsaya loeto lwa yone lo lo tumileng lwa go ya go etela Kgosi Solomone, dimpho tse di tlhwatlhwakgolo tse a neng a tla ka tsone di ne di akaretsa gauta, maje a a tlhokegang le leokwane la balema. (1 Dikgosi 10:2, 10) Fa Kgosi Hesekia a ne a bontsha barongwa ba ba tswang kwa Babelona matlotlo a ntlo ya gagwe, o ne a ntsha “leokwane la balema le leokwane le le molemo” a di ba bontsha mmogo le selefera, gauta le dibetsa tsotlhe tsa gagwe ka go ipelafatsa.—Isaia 39:1, 2.
Go ne go ka ntshiwa fela senkgisamonate kgotsa leokwane le lennye mo malomong, mo maungong, mo matlhareng, mo borekung kgotsa mo makwating a a farologaneng. Baebele e umaka dingwe tsa dimela tseno tse di nkgang monate tse di jaaka mokgwapha, balema, boreku jwa beteleuma, kalamose, kasia, sinamone, lebano, mera, saferone le naredo. Dingwe tsa tsone di ne di sa bonwe gongwe le gongwe mme di ne di gola kwa Mokgatšheng wa Joredane. Tse dingwe di ne di rekwa le go romelwa ka ditsela tse di tumileng tsa kgwebo go tswa kwa India, Arabia Borwa le kwa mafelong a mangwe.
Leokwane la Balema Le go Sa Itsiweng Gore le Tswa Kae
Leokwane la balema le umakiwa mo Baebeleng mo dipegong tse di buang ka Kgosigadi Esethere, kgosigadi ya Sheba le Kgosi Hesekia, jaaka go bontshitswe fa godimo. Ka 1988 go ne ga bonwa nkgwana ya leokwane gaufi le logaga lwa Qumran, kwa lotshitshing lo lo ka kwa ntlheng ya bophirima jwa Lewatle le le Suleng. E ne ya tsosa dipotso di le dintsi. A e ne e le sekaelo sa bofelo sa leokwane la balema le le neng le tumile? Babatlisisi ga ba tlhomamisege. Go fitlha gompieno, balemi ba sa ntse ba leka gape go lema ditlhare tseno tse di tumileng tsa balema.
Go bonala bosupi bo bontsha gore leokwane la balema le le umakiwang mo Baebeleng le ne le lengwa mo kgaolong e e gaufi le En-gedi. Fa go ne go ribololwa go bonwe maubelo, dinkgwana le dilo tse di farologaneng tse di dirilweng ka tshipi le marapo, tsa lekgolo la borataro la dingwaga B.C.E., tse di tshwanang le tse di neng di dirisiwa mo mafelong a mangwe a go neng go diriwa senkgisamonate mo go one. Bakanoki ba le bantsi ba dumela gore setlhatsana sa balema se tswa kwa Arabia kgotsa Afrika. Monko wa balema o ne o tswa mo matuteng a setlhatsana seno. Leokwane la balema le ne le tseelwa kwa godimo thata jaana mo e leng gore ditsela tsa go le lema le go le dira e ne e le sephiri.
Mme e bile balema e ne e dirisiwa mo ditumalanong tsa dipolotiki. Ka sekai, rahisitori e bong Josephus a re, Mark Antony o ne a batla tshimo yotlhe ya dimela tse di tlhwatlhwakgolo tseno gore a e neye Kgosigadi ya kwa Egepeto e bong Cleopatra e le mpho. Rahisitori wa Moroma e bong Pliny o ne a bolela gore ka nako ya Ntwa ya Bajuda mo lekgolong la ntlha la dingwaga C.E., batlhabani ba Bajuda ba ne ba leka go senya dimela tsotlhe tsa balema go thibela Baroma ba ba neng ba ba fenya go di tsaya.
Ka ntlha ya dipego tsa Baebele le dilo tse di ribolotsweng ke baithutamarope, re kgona go tlhaloganya go sekae tsela ya botswerere e batho ba mo metlheng ya ditiragalo tsa Baebele ba neng ba dirisa ditlolo tsa go intlafatsa ka yone. Go na le gore Baebele e kgale go dirisiwa ga ditlolo tsa go intlafatsa le ditsela tse dingwe tsa go ikgabisa, e gatelela gore di dirisiwe ka tekatekano le ka tsela e e itekanetseng ya mogopolo. (1 Timotheo 2:9) Moaposetoloi Petere o ne a bontsha gore selo se se “botlhokwa jo bogolo mo matlhong a Modimo” ke “moya o o didimetseng le o o bonolo.” E re ka ditaele le difeshene di nna di fetofetoga, kgakololo eno e molemo tota mo basading ba Bakeresete, ba ba godileng mmogo le ba basha.—1 Petere 3:3, 4.


text:
JANUARY 23, 2017
ITALY
Masetlapelo a a Wetseng Batho ba Kwa Italy
Ka Laboraro, January 18, 2017, aese e kgolo e e neng e wa mo thabeng e ne ya wela motse wa Abruzzo o o kwa bogare jwa Italy mme ya khurumetsa hotele e e neng e na le batho ba ka nna 30. Ga se lekgetlo la ntlha lefelo leno le welwa ke masetlapelo ka gonne ka August go ile ga nna le thoromo e kgolo ya lefatshe kwa motseng oo. Aese eno e ne ya tla morago ga gore go nne le dithoromo tse nnê tsa lefatshe mo letsatsing le le lengwe. Ba tsa thuso ya potlako ba tshwere phage ka mangana ka gonne kapoko e ile ya wa mo bekeng eo mme ditoropo di le mmalwa ga di na motlakase e bile di kgakala.
Le fa ofisi ya lekala la Basupi ba ga Jehofa ya kwa Italy e bega gore ga go ope wa Basupi yo o tlhokafetseng kgotsa yo o gobetseng thata, e ntse e leka ka thata go ikgolaganya le malapa a Basupi a a nnang mo mafelong a a wetseng ke kapoko le a a amilweng ke dithoromo tsa lefatshe. Bagolwane ba diphuthego tsa Basupi ba ntse ba leka go thusa malapa ka dijo, metsi, dikgong le ka dilo tse dingwe tse di tlhokegang. Ofisi ya lekala e ntse e etse maemo tlhoko le go thusa fa go tlhokegang gone.
Media Contacts:
International: David A. Semonian, Office of Public Information, +1-845-524-3000
Italy: Christian Di Blasio, +39-06-872941
Information on file with the Office of Public Information.


text:
A o ka rata go bala setlhogo seno ka %%?
Ithute dikotsi tsa go nna le moya wa go rata maemo mo go Dafide, Abesalome le Joabe. Itseele porojeke eno, bala polelo ya Baebele mme o bone jaaka fa tiragalo eno e ama botshelo jwa gago!
O ka ithuta eng mo tseleng e Nathane a neng a bua le Dafide ka yone fa a mo gakolola?
Dirang porojeke eno mme lo bone kgang ya ga Dafide le Bathesheba ka leitlho la mogopolo. Re ka ithuta dilo dife mo go yone?
Bala pego ya Baebele go bona kafa o ka dirang ka gone gore dithapelo tsa gago di nne le bokao.
Romela
DIPOROJEKE TSA GO ITHUTA BAEBELE
Setswana
Ikele Tlhoko Gore O se Ka wa Rata Maemo!
https://assetsnffrgf-a.akamaihd.net/assets/m/502012381/univ/art/502012381_univ_sqr_xl.jpg


text:
Tshedimosetso ka Diofisi le Maeto
Re go laletsa ka lorato go etela diofisi tsa rona le mafelo a rona a go gatisa dibuka. Bona mafelo ano le dinako tsa go eta.
Côte d’Ivoire
Rue J-58 - Lot 1758
Deux-Plateaux
3ème tranche, Vallon
ABIDJAN
CÔTE D’IVOIRE
+225 2241-3606
Maeto
Mantaga go ya go Labotlhano
2:00 p.m. go ya go 4:00 p.m.
Lobaka Ura e le 1
Dintlhakgolo
Re ranola dikgatiso tsa Baebele ka Se-Baoulé le ka dipuo tse dingwe tse thataro: Se-Abbey, Se-Attié, Se-Bété, Se-Gouro, Se-Guéré le Se-Yacouba. Re dira dikgatiso tse di reediwang tsa diboroutšhara le diterama ka dipuo di le mmalwa.


text:
KGAOLO 21
A re Tshwanetse go Ikgantsha?
GO IKGANTSHA ke eng? A o a itse?— Ka sekai, a o kile wa leka go dira sengwe se o sa kgoneng go se dira sentle? Gongwe o kile wa leka go raga bolo. Kgotsa gongwe o kile wa leka go tshameka kgati kgotsa koi. A go na le mongwe yo o kileng a go tshega a re, “Nka go gaisa”?— Motho yoo fa a dira jalo o ne a ikgantsha.
O ikutlwa jang fa ba bangwe ba ikgantsha? A o a rata?— Jaanong o akanya gore ba bangwe ba ikutlwa jang fa o ba ikgantshetsa?— A go siame go raya motho yo mongwe o re, “Ke a go gaisa”?— A Jehofa o rata batho ba ba dirang jalo?—
Morutisi yo Mogolo o ne a itse batho bangwe ba ba neng ba akanya gore ba botoka mo go ba bangwe. Ba ne ba ikgantsha e bile ba lebela batho ba bangwe botlhe kwa tlase. Tsatsi lengwe Jesu o ne a ba bolelela kgang go ba bontsha kafa go ikgantsha go leng phoso ka teng. A re e utlwe.
Kgang eno ke ya Mofarasai le mokgethisi. Bafarasai e ne e le baruti ba bodumedi ba gantsi ba neng ba dira jaaka e kete ba siame thata go feta batho ba bangwe. Mofarasai yo o mo kgannyeng ya ga Jesu o ne a ya kwa tempeleng ya Modimo kwa Jerusalema go ya go rapela.
Jesu o ne a re mokgethisi le ene o ne a ya tempeleng a ya go rapela. Batho ba bantsi ba ne ba sa rate bakgethisi. Ba ne ba akanya gore bakgethisi ba leka go ba tsietsa. Ke boammaaruri gore bakgethisi ba bantsi ba ne ba sa ikanyege.
Kwa tempeleng, Mofarasai o ne a rapela Modimo a re: ‘Ao tlhe Modimo, ke a go leboga ka gonne ga ke moleofi jaaka batho ba bangwe. Ga ke tsietse batho e bile ga ke dire dilo tse dingwe tse di bosula. Ga ke tshwane le mokgethisi yole. Ke monna yo o siameng. Ke itima dijo gabedi ka beke gore ke nne le nako e ntsi go akanya ka wena. Mme ke naya tempele sa bosome sa dilo tsotlhe tse ke nang le tsone.’ Mofarasai yoo tota o ne a akanya gore o botoka mo go ba bangwe, ga ke re?— E bile o ne a bolelela Modimo jalo.
Mme mokgethisi o ne a sa nna jalo. O ne a sa batle le go tsholeletsa matlho a gagwe kwa legodimong fa a rapela. O ne a eme kgakala a obile tlhogo. Mokgethisi o ne a ikwatlhaela maleo a gagwe, mme o ne a lela a ititaya mo sehubeng. O ne a sa leke go bolelela Modimo kafa a leng molemo ka teng. Go na le moo o ne a rapela a re: ‘Ao tlhe Modimo, nna pelontle mo go nna moleofi.’
O akanya gore ke ofe mo banneng bano yo o neng a itumedisa Modimo? A e ne e le Mofarasai, yo o neng a akanya gore o molemo? Kana e ne e le mokgethisi, yo o neng a ikwatlhaela maleo a gagwe?—
Jesu o ne a re mokgethisi ke ene yo o neng a itumedisa Modimo. Ke ka ntlha yang fa a ne a rialo? Jesu o ne a tlhalosa jaana: ‘Ka gonne mongwe le mongwe yo o itirang botoka mo bathong ba bangwe o tla kokobediwa. Mme yo o ikokobeditseng o tla godisiwa.’—Luke 18:9-14.
Jesu o ne a ruta thuto efe mo kgannyeng ya gagwe?— O ne a ruta gore go phoso go akanya gore re botoka mo bathong ba bangwe. Re ka nna ra re ga re akanye gore re botoka mo bathong ba ba bangwe, mme re ka bontsha gore re akanya gore re botoka mo go bone ka tsela e re itshwarang ka yone. A o kile wa dira jalo?— Akanya ka moaposetoloi Petere.
Fa Jesu a ne a bolelela baaposetoloi ba gagwe gore ba ne ba tla mo tlogela botlhe fa a ne a tshwarwa, Petere o ne a ikgantsha a re: ‘Le fa ba ka go tlogela botlhe, nna nka se go tlogele!’ Mme Petere o ne a le phoso. O ne a itshepile go tlola tekanyo. O ne a tlogela Jesu. Le fa go ntse jalo, o ne a boa, jaaka re tla ithuta mo go Kgaolo 30 ya buka eno.—Mathaio 26:31-33.
A re sekaseke sekai sa motlha wa segompieno. Gongwe wena le motho yo o tsenang sekolo le ene lo bodiwa dipotso dingwe kwa sekolong. Go tweng fa wena o kgona go araba ka bonako mme ene a sa kgone? Ee, o a itumela fa o itse dikarabo. A mme go tla bo go siame gore o ipapise le motho yo o bonya go araba?— A go siame gore o itire botoka ka go dira gore go lebege e kete ene ga a botlhale?—
Mofarasai o ne a dira jalo. O ne a ikgantsha a re o botoka mo mokgethising. Mme Morutisi yo Mogolo o ne a re Mofarasai o ne a le phoso. Ke boammaaruri gore motho mongwe o ka kgona go dira sengwe botoka go feta kafa yo mongwe a ka se dirang ka teng. Mme seo ga se reye gore tota ke motho yo o botoka.
Ka jalo fa re itse go feta motho yo mongwe, a seno ke lebaka la gore re ikgantshe?— Akanya fela. A re dirile boboko jwa rona?— Nnyaa, Modimo ke ene a neileng mongwe le mongwe wa rona boboko. Mme dilo di le dintsi tse re di itseng, re di ithutile mo mothong mongwe. Gongwe re bala dilo dingwe mo bukeng. Kgotsa gongwe mongwe o re boleletse ka tsone. Le fa re iponetse sengwe ka borona, re a bo re kgonne jang go se dira?— Ka go dirisa boboko jo Modimo a bo re neileng.
Fa motho yo mongwe a dira maiteko, selo se se molemo ke gore re bue sengwe se se tla dirang gore a itumele. Mmolelele gore o rata se a se dirileng. Gongwe o tla mo thusa gore a dire botoka. Ke sone se o ka ratang batho ba bangwe ba se go direla, ga ke re?—
Batho ba bangwe ba maatla go feta ba bangwe. Go tweng fa o le maatla go feta monnao kgotsa kgaitsadio? A o tshwanetse go ikgantsha ka seno?— Nnyaa. Dijo tse re di jang ke tsone tse di re fang maatla. Mme Modimo o re naya letsatsi le pula le sengwe le sengwe se se tlhokegang go medisa dijo, ga ke re?— Ka jalo, re tshwanetse go leboga Modimo fa re na le maatla.—Ditiro 14:16, 17.
Ga go na ope wa rona yo o ratang go utlwa motho a ikgantsha, ga ke re?— A re gakologelwe mafoko ano a ga Jesu: “Fela jaaka lo batla batho ba lo direla, ba direleng ka yone tsela eo.” Fa re dira jalo, le ka motlha re ka se tshwane le Mofarasai yo o neng a ikgantsha mo kgannyeng e Morutisi yo Mogolo a neng a bua ka yone.—Luke 6:31.
Mongwe o kile a raya Jesu a re o molemo. A Morutisi yo Mogolo o ne a re, ‘Ee, ke molemo’?— Nnyaa, ga a ka a rialo. Go na le moo, o ne a re: “Ga go na ope yo o molemo, fa e se a le mongwe, e bong Modimo.” (Mareko 10:18) Le fa Morutisi yo Mogolo a ne a itekanetse, o ne a sa ikgantshe. O ne a naya Rraagwe, e bong Jehofa, pako yotlhe.
A go na le mongwe yo re ka ikgantshang ka ene?— Ee o teng. Re ka ikgantsha ka Mmopi wa rona, Jehofa Modimo. Fa re bona phirimo e ntle ya letsatsi kgotsa kgakgamatso nngwe ya popo, re ka raya mongwe ra re, ‘Modimo wa rona yo o molemo Jehofa, ke ene a dirileng seno!’ A re nneng re ipaakanyeditse go bua ka dilo tse di molemo tse Jehofa a setseng a di re diretse le tse a sa ntseng a tla di dira mo nakong e e tlang.
Bala se Dikwalo di se buang ka go ikgantsha mme o ithute kafa re ka tilang go ikgantsha ka teng: Diane 16:5, 18; Jeremia 9:23, 24; 1 Bakorintha 4:7; le 13:4.


text: 1 Lefoko la ga Jehofa le le neng la tla kwa go Sefania morwa Kushi morwa Gedalia morwa Amaria morwa Hesekia mo metlheng ya ga Josia+ morwa Amone+ kgosi ya Juda:2 “Ruri ke tla fedisa sengwe le sengwe ke se tlosa mo godimo ga lefatshe,” go bua Jehofa.+3 “Ke tla fedisa motho wa mo lefatsheng le phologolo.+ Ke tla fedisa sebopiwa se se fofang sa magodimo le ditlhapi tsa lewatle,+ le dikgopi mmogo le baikepi;+ mme ke tla kgaola batho mo godimo ga lefatshe,”+ go bua Jehofa.4 “Mme ke tla otlolola seatla sa me kgatlhanong le Juda le kgatlhanong le banni botlhe ba Jerusalema,+ le gone ke tla kgaola mo lefelong leno ba ba setseng ba ga Baale,+ leina la baperesiti ba medimo ya seeng mmogo le baperesiti,+5 le ba ba ikobelang masomosomo a magodimo+ ba le mo marulelong, le ba ba ikobang,+ ba direla Jehofa maikano+ a a ikanetsweng e bile ba dira maikano a a ikanetsweng ka Malekame;+6 le ba ba katang ka morago mo go saleng Jehofa morago+ le ba ba sa senkang Jehofa e bile ba sa tlhotlhomisa mo go ene.”+7 Didimalang fa pele ga Morena Molaodimogolo Jehofa;+ gonne letsatsi la ga Jehofa le gaufi,+ gonne Jehofa o baakantse setlhabelo;+ o itshepisitse+ balalediwa ba gagwe.8 “Mme go tla diragala gore mo letsatsing la setlhabelo sa ga Jehofa ke ele tlhoko dikgosana, le bomorwa kgosi,+ le botlhe ba ba apereng diaparo tsa seeng.+9 Mme ke tla ela tlhoko mongwe le mongwe yo o palamang serala mo letsatsing leo, ba ba tlatsang ntlo ya beng ba bone ka thubakanyo le tsietso.+10 Mme mo letsatsing leo,” go bua Jehofa, “go tla utlwala modumo wa selelo o tswa kwa Kgorong ya Ditlhapi,+ le go bokolela go tswa kwa karolong ya bobedi ya motse,+ le go thubagana mo gogolo go tswa kwa dithoteng.+11 Bokolelang+ lona banni ba Makateshe, gonne batho botlhe ba e leng bagwebi ba didimaditswe;+ botlhe ba ba lekanyang bokete jwa selefera ba kgaotswe.12 “Mme go tla diragala gore ka nako eo ke hukutse Jerusalema ka kelotlhoko ka dipone,+ mme ke tla ela tlhoko batho ba ba itshekileng mo dintsheng tsa bone+ ba ba buang mo pelong ya bone ba re, ‘Jehofa ga a kitla a dira molemo, e bile ga a kitla a dira bosula.’+13 Mme khumo ya bone e tla thopiwa le matlo a bone a tla kgakgabadiwa.+ E bile ba tla aga matlo, mme ga ba kitla ba nna mo go one;+ le gone ba tla jala masimo a mofine, mme ga ba kitla ba nwa beine ya one.+14 “Letsatsi le legolo+ la ga Jehofa le gaufi.+ Le gaufi e bile le itlhaganela thata.+ Modumo wa letsatsi la ga Jehofa o bogalaka.+ Koo monna yo o thata o a goa.+15 Letsatsi leo ke letsatsi la tšhakgalo, letsatsi la matshwenyego le la tlalelo e e mahehe,+ letsatsi la matsubutsubu le la kgakgabalo, letsatsi la lefifi le la letobo,+ letsatsi la maru le letobo le lentshontsho,16 letsatsi la lonaka le la mokgosi wa tlhagiso,+ kgatlhanong le metse e e sireletsegileng le kgatlhanong le ditora tse di goletseng kwa godimo tsa dikhutlo.+17 Mme ke tla baka go tshwenyega thata mo bathong, mme ruri ba tla tsamaya jaaka batho ba ba foufetseng;+ ka gonne ba leofetse Jehofa.+ Mme madi a bone a tla tshololwa jaaka lorole,+ le mala a bone jaaka boloko.+18 Selefera ya bone le fa e le gouta ya bone e ka se kgone go ba golola mo letsatsing la tšhakgalo ya ga Jehofa;+ mme lefatshe lotlhe le tla lailwa+ ke molelo wa tlhoafalo ya gagwe, ka gonne o tla tlisa phediso mo banning botlhe ba lefatshe,+ e le e e boifisang eleruri.”


text:
A o ka rata go bala setlhogo seno ka %%?
Ee
Nnyaa
Re ka Ithuta Eng mo ‘Tiragalong ya Tshwantshetso’?
4:24-31
Moaposetoloi Paulo o ne a dirisa “tiragalo ya tshwantshetso” go bontsha gore kgolagano e ntšha e botoka go feta kgolagano ya bogologolo ya Molao wa ga Moshe. Ka nako ya fa Keresete le babusimmogo le ene ba tla bong ba busa lefatshe, batho ba tla gololwa mo boleong, mo botlhokong le mo losong.—
Isa 25:8, 9.
HAGARE—LELATA
Setšhaba sa Iseraele se se neng se laolwa ke molao wa ga Moshe, e bile ba obamela kwa toropokgolo e e bidiwang Jerusalema
SARA—MOSADI YO O GOLOLESEGILENG
Jerusalema yo o kwa godimo, karolo ya phuthego ya Modimo e e kwa legodimong
“BANA” BA GA HAGARE
Bajuda ba ba neng ba dumalane le Jehofa gore ba tla ikobela Molao wa ga Moshe, ba bogisa Jesu ba bo ba mmolaya
“BANA” BA GA SARA
Keresete le Bakeresete ba ba 144 000 ba ba tloditsweng
BATLHANKA BA KGOLAGANO E KGOLOGOLO
Molao o ne o gakolola Baiseraele gore ke baleofi
KGOLAGANO E NTŠHA E A RE GOLOLA
Baiseraele ba ne ba palelwa ke go latela Molao sentle, mme seno se ne se supa gore ke baleofi. Go nna le tumelo mo setlhabelong sa ga Keresete go ba thusitse gore ba se ka ba nna batlhanka ba boleo
Printa
Romela
BUKANA YA BOTSHELO LE BODIREDI
Setswana
Re ka Ithuta Eng mo ‘Tiragalong ya Tshwantshetso’?
https://assetsnffrgf-a.akamaihd.net/assets/m/202019203/univ/art/202019203_univ_sqr_xl.jpg
Show Table of Contents


text:
E a re bagolo ba bua ba re lefatshe le ile. Ba a bo ba gopotse dilo dingwe tse di dirafalang malatsing ano, tse e rileng fa ba gola, tsa bo di se yo.
Dilo dingwe tsa go nna jaana ke borukhutlhi jo re bo bonang gongwe le gongwe fa motho a leng teng gompieno. Gongwe le gongwe, a ke mo gae, kwa masimo, kwa merakeng, mo tseleng, mo lwapeng, batho ba a utswelwa, ba a lwantshiwa, ba a bolawa, ba dirwe dilo tse dintsi tse di hutsafatsang.
Ka gone gore borukhutlhi bo tletse lefatshe, kgang e nne gore a bo lwantshiwe, bo fedisiwe. Mme gone fa, potso e nne gore bo ka lwantshiwa jang. E a re mapodisi a araba potso e a re, ka kgetsi ya tsie e kgonwa ke go tshwaraganelwa, a setshaba se thuse, se tshwaraganele go lwantsha borukutlhi le bone.
Ba re ga go na ka fa borukutlhi bo ka nyelelang ka teng fa go ka tsewa gore go bo lwantsha ke tiro ya mapodisi a le nosi, setshaba sone se sa thuse ka gope. Mo mafelong mangwe, molaetsa o o a tsena. Batho ba thusanya le mapodisi ka lenaneo la Ntebela ke go lebele.
Fela jaaka Motswana a rile babapa mmogo le merero ba a e bapela, ka lenaneo le, ga twe a e re batho ba agile mmogo, ba itsanye. Sekai ke gore a e re Neo a nna gaufi le Monei, ba se itsanye fela ka go tlhaeletsanya ka matlho. A ba itsanye le ka maina, le gore ka fa ga Neo go nna mang, Neo le ene a itse gore fa ga Monei go nna mang.
Go tswelelwe go twe, a e re fa mongwe a tswela golo gongwe lobaka longwe lo lo rileng, a kope yo mongwe go sala a ntse a okomela ka fale gore go ntse jang. Ka go thusanya jaana, e ka re fa yo o setseng a bona sengwe se se belaetsang ka fa tsaleng ya gagwe, a tlhaba mokgosi mme borukhutlhi jo bo neng bo ka dirafala jwa kgaupediwa. Kgotsa fa bo setse bo dirafetse jwa tsewa motlhala go sale metsi.
Kgang e nngwe e nne gore a batho ba tlogele mokgwa wa go reka dilo mo bathong ba ba sa ba itseng. Fa, go a bo go buiwa ka dilo tse batho bangwe ba tsamayang ba di rekisa mo ditseleng, dingwe ba latelela batho mo malwapeng ka tsone.
Dilo tse ga di ke di nna le sesupo sa gore di simologile di tswa kae, le gore go rekiwa eng, mo go mang. Fa gone, poifo ke gore dilo dingwe di ka ne di
Go utlwala fa e rile ka kgwedi ele ya Phukwi, mapodisi a Takatokwane a ne a tshwara dithuto tsa twantsho borukhutlhi kwa motseng oo, mme a ama dintlha tse re buileng ka tsone fa godimo fale.
Ga twe moemedi wa ofisi ya mapodisi koo o ne a re mapodisi a eletsa go lwantsha borukutlhi mme se ke ntwa e ba ka e kgonang fela fa morafe o ka ba thusa, wa ba wa tla ka maano a gore borukhutlhi bo ka fedisiwa jang..
Ga twe e rile fa ba mo kgwa dikgaba, morafe wa dumalana gore ba tshwanetse go thusanya le sepodisi go lwantsha borukutlhi.
Ba re fela ba kgobiwa marapo ke gore fa a kuelwa borukutlhi, mapodisi a tsaya lobaka go bonala kwa ba bidiwang teng. E re ka gone go diega mo, dirukutlhi di bo di tle di ineye naga. Fa e bega ka go nyafala ga mapodisi, Dikgang/ Daily News ( Dikgang Labobedi 29 Phukwi 2014)ya re;
‘A re le fa o letsa o ikuela mo go bone, ba go botsaka dipotso fela ka mogala ba bo ba sa iponagatse kwa lefelong la tiragalo…..’
Ka fa temana e re e nopotseng e e buang ka teng, fa mapodisi ba kuelwa borukutlhi , ba tsaya fela ka tsebe , mme ba se ke ba ye go bona gore tota ba bilediwa eng.
Le fa gone re utlwa gore temana ya reng, fela ga re wele ka lefoko ‘iponagatse.’ Ga twe mapodisi ga ba iponagatse. Ka bangwe ba re batho ba bua ka fa ba batlang ka teng, a le ke lengwe la mafoko a masha a Setswana kgotsa Dikgang/Daily News e reletse loleme?
Fa mapodisi ba ka ya kwa ba kuelwang borukutlhi teng, a re tlaa re ba iponagaditse? A re tlaa bo re ntse re tlhamaletse go bua jalo. A ga e re fa ka mabaka mangwe motho a tshwanetse go ya golo gongwe go twe o tshwanetse go bonala teng, kgotsa go iponatsa teng; e re fa a tsere matsapa a go ya koo, go twe o bonetse kgotsa a iponaditse teng? Fa Dikgang/ Daily News e re mapodisi ga a iponagatse kwa lefelong la borukutlhi, a ga e a relela loleme?
motshwanes@yahoo.com


text: 3 Morwaaka, o se ka wa lebala molao wa me,+ mme a pelo ya gago e boloke ditaelo tsa me,+2 gonne o tla okelediwa boleele jwa malatsi le dingwaga tsa botshelo+ le kagiso.+3 E kete bopelonomi jwa lorato le boammaaruri di ka se go tlogele.+ Di bofelele mo molaleng wa gago.+ Di kwale mo sekwalelong sa pelo ya gago,+4 mme o tle o bone kamogelo le temogo e e molemo mo matlhong a Modimo le a motho wa mo lefatsheng.+5 Ikanye Jehofa ka pelo ya gago yotlhe+ mme o se ka wa ikaega ka tlhaloganyo ya gago.+6 Mo tseye tsia mo ditseleng tsotlhe tsa gago,+ mme o tla tlhamalatsa ditselana tsa gago.+7 O se ka wa ipona o le botlhale.+ Boifa Jehofa mme o fapoge bosula.+8 E kete e ka nna phodiso+ mo khubung ya gago le tapologo mo marapong a gago.+9 Tlotla Jehofa ka dilo tsa gago tse di tlhwatlhwakgolo+ le ka mabutswapele a maungo otlhe a gago.+10 Foo mabolokelo a gago a dilwana a tla tladiwa ka letlotlo;+ le ditshekega tsa gago tsa segatisetso sa beine di tla penologa ka beine e ntšha.+11 O se ka wa gana kotlhao ya ga Jehofa, morwaaka;+ mme o se ka wa ila kgalemelo ya gagwe,+12 ka gonne Jehofa o kgalemela yo a mo ratang,+ fela jaaka rre a kgalemela morwawe yo a mo ipelelang.+13 Go itumela motho yo o boneng botlhale,+ le motho yo o nnang le temogo,+14 gonne go nna le jone e le papadi go botoka go na le go nna le selefera e le papadi mme go nna le jone e le kungo go botoka go na le gouta+ ka boyone.15 Bo tlhwatlhwakgolo go feta dikorale,+ mme dilo tse dingwe tsotlhe tse di go itumedisang ga di ka ke tsa lekanngwa le jone.16 Boleele jwa malatsi bo mo seatleng sa jone sa moja;+ mo seatleng sa jone sa molema go na le dikhumo le kgalalelo.+17 Ditselana tsa jone ke ditselana tsa monate, mme ditsela tsotlhe tsa jone ke kagiso.+18 Ke setlhare sa botshelo+ mo go ba ba bo tshwarang, mme ba ba bo ngangatlelang+ ba tla bidiwa ba ba itumetseng.+19 Jehofa ka boene o thaile lefatshe ka thata ka botlhale.+ O tlhomamisitse magodimo ka temogo.+20 Bodiba jo bo boteng jwa metsi bo ne jwa kgaoganngwa ka kitso ya gagwe,+ mme loapi lo lo maru lo nna lo rothisa pula ya mosarasarane.+21 Morwaaka, a di se ka tsa tloga mo matlhong a gago.+ Dibela botlhale jo bo mosola le bokgoni jwa go akanya,+22 mme di tla itshupa e le botshelo mo moyeng wa gago+ le bontle jo bo kgatlhang mo molaleng wa gago.+23 Foo o tla tsamaya ka polokesego+ mo tseleng ya gago, le lonao lwa gago ga lo na go kgopa sepe.+24 Le fa e le leng fela fa o rapama ga o na go boifa;+ mme ruri o tla rapama, mme boroko jwa gago bo tla nna monate.+25 Ga o na go boifa sepe sa tshoganyetso se se boifisang,+ le fa e le matsubutsubu mo baikeping, ka gonne e etla.+26 Gonne Jehofa o tla itshupa e le tshepo ya gago,+ mme ruri o tla boloka lonao lwa gago gore lo se ka lwa tshwarwa.+27 O se ka wa gana ka molemo mo go ba o ba tshwanetseng,+ fa go le mo maatleng a seatla sa gago go o dira.+28 O se ka wa raya mongwe ka wena wa re: “Tsamaya, o boe mme kamoso ke tla go naya,” mme o na le sengwe mo go wena.+29 O se ka wa logela mongwe ka wena leano lepe le le bosula,+ fa a nna le wena mme a ikutlwa a bolokesegile.+30 O se ka wa omana le motho kwantle ga lebaka,+ fa a sa go direla bosula bope.+31 O se ka wa tswela pelo motho wa thubakanyo,+ le fa e le go tlhopha ditsela dipe tsa gagwe.+32 Gonne motho yo o tsietsang+ ke selo se se makgapha mo go Jehofa,+ mme O atamalane thata le bathokgami.+33 Phutso ya ga Jehofa e mo ntlong ya moikepi,+ mme lefelo la bonno la basiami o a le segofatsa.+34 Fa go amana le basotli,+ o tla sotla;+ mme o tla utlwela ba ba pelonolo botlhoko.+35 Ba ba botlhale ba tla rua tlotlo,+ mme ba ba dimatla ba godisa tlontlologo.+


text:
June 10-16
BAEFESO 1-3
Pina 112 le Thapelo
Matseno (3 mets. kgotsa kwa tlase)
MATLOTLO A A MO LEFOKONG LA MODIMO
“Tsela e Jehofa a Rulaganyang Dilo ka Yone”: (10 mets.)
[Tshameka bidio ya Se se Mo Bukeng ya Baefeso.]
Bae 1:8, 9—“Sephiri se se boitshepo” se akaretsa Bogosi jwa ga Mesia (it-2-E 837 ¶4)
Bae 1:10—Jehofa o kopanya dibopiwa tsa gagwe tsotlhe tse di kwa legodimong le batho ba ba mo lefatsheng (w12 7/15 27-28 ¶3-4)
-
Go Ribolola Matlotlo mo Dikwalong: (8 mets.)
Bae 3:13—Dipitlagano tsa ga Paulo di ne di “kaya kgalalelo” ka tsela efe mo Baefesong? (w13 2/15 28 ¶15)
Bae 3:19—Re ka itse jang “lorato lwa ga Keresete”? (cl 299 ¶21)
Mmalo wa Baebele wa beke eno o go rutile eng ka Jehofa?
Ke matlotlo afe a mangwe a o a boneng mo mmalong wa Baebele wa beke eno?
-
Mmalo wa Baebele: (4 mets. kgotsa kwa tlase) Bae 1:1-14 (th thuto 5)
TLHAGAFALELA BODIREDI
Bidio ya Loeto Lwa Ntlha: (4 mets.) Tshameka bidio eno lo bo lo tlotla ka yone.
Loeto Lwa Ntlha: (2 mets. kgotsa kwa tlase) Dirisa karolo ya se re ka se buang mo bodireding. (th thuto 1)
Loeto Lwa Ntlha: (3 mets. kgotsa kwa tlase) Dirisa karolo ya se re ka se buang mo bodireding. Bontsha gore o ka araba jang motho yo o buang sengwe se batho ba ratang go se bua fa ba leka go lo thibela go rera. (th thuto 3)
Loeto Lwa Ntlha: (3 mets. kgotsa kwa tlase) Dirisa karolo ya se re ka se buang mo bodireding. Go tswa foo, naya mong wa ntlo nngwe ya dikgatiso tse di mo Lebokosong la go Ruta. (th thuto 9)
BOTSHELO JWA BOKERESETE
“Itumelele go Ithuta o le Nosi”: (15 mets.) Motlotlo. Tshameka bidio ya Ngangatlela go Ithuta Baebele o le Esi.
Thuto ya Baebele ya Phuthego: (30 mets.) cf kgao. 9, ser 1-9
Tshobokanyo ya Pokano le go Sekaseka ya Beke e e Tlang (3 mets.)
Pina 66 le Thapelo


text:
MATLOTLO A A MO LEFOKONG LA MODIMO | JOBE 11-15
Jobe O ne A Dumela mo Tsogong ya Baswi
Jobe o ne a bua ka tumelo e a neng a na le yone mo Modimong ya gore o tla mo tsosa mo baswing
Jobe o ne a dira sekai—gongwe a dirisa setlhare sa motlhware—go bontsha fa a dumela gore Modimo o tla mo tsosa mo baswing
Medi ya setlhare sa motlhware e kgona go golela kwa teng teng e bile setlhare se ka boa se gola gape le fa kutu ya sone e kgaotswe. Fa fela medi ya sone e sa ntse e tshela, se tla gola gape
Fa pula e na morago ga komelelo, kutu ya setlhare se se omeletseng sa motlhware e kgona go boa e gola gape le go tlhagisa “kala e kgolo jaaka semela se sesha”


text:
ANC e Latlhile Seaparwelwa Khemo Sa Sone! Ba Bolaile Babereki!
Bathapi le boradipolitiki ba molato! Ba tshwanetse go emisa mapodisi go dira dilo tse di sa siamang.
Molaotheo o tshepisitse ditokelo tsa dipolotiki le tekatekano. Go a bonagala gore boradipolotiki le bathapi ba dira ka mo ba ratang ka teng. Ba tshameka ka batho. Seo se bonagetse ka nako eo mapodisi a bolaileng badiri bao ba neng ba dirile ditshupetso kwa moepong wa Lonmin Marikana.
ANC E LATLHILE SEAPARWELWA KHEMO SA SONE! BA BOLAILE BABEREKI!
Bathapi le boradipolitiki ba molato! Ba tshwanetse go emisa mapodisi go dira dilo tse di sa siamang.>
Ga gona molao, ga gona Kigali. Ga go na Zuma, ga go na Malema, ga go na LONMIN!
Molaotheo o tshepisitse ditokelo tsa dipolotiki le tekatekano. Go a bonagala gore boradipolotiki le bathapi ba dira ka mo ba ratang ka teng. Ba tshameka ka batho. Seo se bonagetse ka nako eo mapodisi a bolaileng badiri bao ba neng ba dirile ditshupetso kwa moepong wa Lonmin Marikana.
DITOKELO TSA GA MANG?
Batho re tshwanetse go bona bonnete: mokgatlo wa ANC le bathapi ba laola:
Thulaganyo ena, e thusa batho ba ba humileng le ba bonatla go nna bonatla thata : batho ba ba berekang le ba bahumanege ba boga. Garena tshireletso, o a bereka mme ga o tshele sentle , ditlhwatlhwa tsa dijo di ya godimo.Motlakase wa ga Eskom o a tura! Re tshwaneste go duela? Ka eng? Mme ga re kena ntwa e kgolo, re a thuntsiwa.
ANC/MMUSO+BATHAPI/DIGOLAGANYE
Mmuso o dirisa mapodisi go betsa batho ba gwanta bantsha ditletlebo tsa bona. Ke ditokela tsa rona re tshela motshotlegong jaanong relwa kgathanong le mmuso le borakgwebo (Lonmin).
Re a didimantswa ka marumo.
Ntlha re sa dumalane kontle ga pelaelo le ditiro tsa babereki ko Marikana, re nna fela re eme nokeng batlhoki le babereki ba ba kobo dikhutswane kgatlhanong le mmuso.
ANCYL = ANC = POLAO YA MARIKANA
ANC ba re batla fetola dilo tse di diragalang. Ka gore go ne go na le dingongorego ka di puso tsa National Party (NP). NP e ne e bolaile babereki. Jannong, ANC le bone ba bolaile ba bereki. ANCYL ba ne ba sa tshwanela go sekisa mapodisi go bolaya batho (bona statement 17August 2012).
Malema le babereki ba ba lelekweling ko ANCYL ba batla go dirisa dintlha tse, go boela ko ANC-go huma le go bua maka. Mme, diatla tsa ANC di na le madi.
Gompieno le ga nako e setse e fetile, babereki ba ANCYL ba batla tjhelete mme ga ba batle batho ba ne le kgololosego.
BOJANOSI? GARE BO BATLE
“Capitalism” ke mokgwa o gatellang le go dirisa botlhaswa mo bathong ba bantsho, “Coloureds” le “Indians” ba ba dirang, ba gatelelwa ka lefa la mmuso wa kgatelelo (apartheid) ke mapodisa le bathapi malatsi otlhe.
(Makgowa ba ba dirang le bona ba gatelelwa).
PUSO YA BABEREKI E SENG YA MMUSO
ANCYL e dirisa dipolao tsa kwa Marikana go ANC e dire puso e mo tlase ga mmuso. Mme Marikana e bontsha bonnete ba mmuso, ga gore sepe gore ke lekoko lefe: mapodisa a bloya go thusa batho ba ba humileng.
Taola ya babereki ga e reye gore go buse bathapi le bo rapolitiki e raya gore go buse batho.
MAPODISE GA BA KA KE BA FETOGA
Tiro ya mapodisi ke go gatelela le go didimalatsa babereki le bahumanege. Bothata bo ka se lokisiwe ke (dikomisinare) jaaka batho ba akanya.
Botsa losika la ga Andries Tatane. Ditlhopo di kase fetole sepe. Gopola: Sharpeville 1960, Soweto 1976, Uitenhage 1985, Michael Makabane ka 2000, babereki ba SAMWU ka2009, Andries Tatane ka 2011… Marikana ka mgwaga wa 2012. Batho ba le masomepedi tlhano ba bolailwe ka ngwana wa 2000 pele ga Marikana.
MATLA A BATHO ESENG DITLHOPO LE MEKGATLO YA DIPOLOTIKI
Lebelela kwa Marikana. Ditlhopo ga di fetole sepe.
Go tsena mmuso le dipolitiki ga se go fetola dilo. Go tlhopa motho o mongwe mo boemong ba ga Jacob Zuma gase phetogo.
Go tlhopa mokgatlo o montŝha wa dipolitiki - le wa “molema” le wa “babereki” ga go thuse.
LEKGOTLA LA BABEREKI: TSOGANG
Makgotla a Marikana le NUM le AMCU di wetse mo lerabeng la borapolitiki le bathapi. Ba ne ba lwana mme ba ne ba tshwanetse go lwa le sera. Kopano ke matla: ga go a tshwanela go kgaogana re laolwa. Babereki ba mo lefatsheng kopanang!Dinaga le merafe kopanang!
Emisa kgolagano! COSATU ga e tshwanetse go dira le ANC.
ANARCHISM = GO IPUSA GA BATHO = COUNTERPOWER
Ke nako ya gore re fetole tsamaiso ya bathapi/mmuso ka puso ya batho. Se, seraya gore re batla babereki/baagi ba buse gotswa kwa tlase go ya kwa godimo. Re batla tokologo ya ba bereki ba ba ipusang le baagi. Ga re se batla puso e e re thunsta jaaka dintja re batla go ipusa.
THARABOLLO: KGOLOLOSEGO YA BATHO!
RE YA LETLHOKA: SE VONTENG KOPANANG A RE TSHWARAGANENG!
Fa o dumelana le dikakanyo kgotsa o batla go itse ka anarchism: nomoro ya mogala ke: 072 399 0912 kgotsa zacf@riseup.net
Ethagiswa ke: Tokologo Anarchist Collective, Zabalaza Anarchist Communist Front le Inkululeko Wits Anarchist Collective.
This page can be viewed inEnglish Italiano Deutsch


text:
Ditshwantsho Tsa Kwa Wallkill Karolo 2 (November 2014 Go ya Go November 2015)
Bosheng jaana Basupi ba ga Jehofa ba ile ba oketsa le go tlhabolola dikago tsa bone tse di kwa Wallkill, New York. Leba ditshwantsho tse di bontshang tiro e ba ileng ba e dira magareng ga November 2014 le November 2015.
December 4, 2014—Kago ya Diofisi 2
Go dirwa tsela e e tsenang mo diofising. Tsela e batho ba fetang mo go yone e tsenngwa dithutafatsi gore batho ba se ka ba wa fa go le mariga. Diofisi tsa Bethele, tsa maloko a Komiti ya Lekala le tsa Lefapha la Tirelo di mo lefelong leno.
December 5, 2014—Kago ya Bonno D
Moithaopi o gotlha fa fatshe ka motšhine pele ba tla go tsenya dithaele. Motšhine ono o gokeletswe mo motšhineng o o gopang leswe gore go se ka ga nna lorole thata.
January 9, 2015—Kago ya Bonno E
Lefelo le baeng le maloko a Bethele a a fetang 200 a tsenang mo go lone fa ba tsena mo Kagong ya Bonno E. Go ile ga tsenngwa difensetere tse di sa tsenyeng lesedi le lentsi le thulaganyo ya go tima molelo.
February 9, 2015—Lefelo la go Gatisa
Mokaulengwe o golaganya dithapo tse di tla tsenngwang mo kagong e e tla dirisediwang go ruta baithaopi gore ba nne le bokgoni jwa go bereka ka dilo tse di jaaka go tsenya diphaepe tsa metsi le motlakase.
February 17, 2015—Lefelo la go Gatisa
Moithaopi o tsenya lobone mo Lefapheng la go Thapisa.
March 2, 2015—Kago ya Diofisi 1
Moithaopi o tlhatlhoba dilo tsa motlakase. Lefelo leno le diretswe mafapha a ofisi ya lekala a a tswang kwa Brooklyn.
March 3, 2015—Kago ya Bonno D
Moithaopi o lomaganya diphaepe tse di tsamaisang metsi a a mogote.
March 31, 2015—Kago ya Bonno D
Baithaopi ba kaba fensetere gore e se ka ya tsenya metsi. Difensetere tseno di thusa go boloka motlakase ka nako ya selemo le ya mariga. Go na le difensetere tsa mofuta ono di le 298 mo kagong eo fela.
April 17, 2015—Kago ya Diofisi 1
Baithaopi ba aga lobota la lefelo le dikoloi di tla phakang mo go lone ba dirisa maje a lobota lo lo ileng lwa agiwa ka bo1970. Lefelo leo le fa gare ga Kago ya Diofisi 1 le Kago ya Bonno E.
April 17, 2015—Kago ya Diofisi 1
Mokaulengwe o gotlha lobota pele lo pentiwa. Lefapha la Diakhaonto, la Dikhomputara le la go Reka le tla dirisa diofisi tseno.
June 8, 2015—Kago ya Bonno D
Mokaulengwe o goga dithapo tsa motlakase gore a di tsenye mo paleng e e sireletsang dikago mo magadimeng.
June 8, 2015—Kago ya Bonno D
Ka nako ya fa dikago tsa Wallkill di ne di okediwa, bakaulengwe ba ile ba tlhomamisa gore ba tlogela tikologo fela jaaka e ntse go akaretsa le ditlhare tse re di bonang mo setshwantshong seno. Tanka ya metsi e e tlhageletseng ka fa molemeng, e kgona go baya dilitara di le 150 000 tsa metsi a a tla dirisiwang ke maloko a lelapa le a a tla dirisediwang go tima molelo.
June 25, 2015—Kago ya Diofisi 1
Moithaopi o dirisa magong a ka nna 1 800 go dira lobota lo lo tla nnang mo morago ga serala. Magong ano a thusa go laola modumo wa dibuelagodimo.
July 9, 2015—Kago ya Diofisi 2
Charles Reed o simolotse go direla kwa Bethele ka 1958. Mokaulengwe Reed o ile a thusa go dira polane le go tsenya konkereite ka nako ya fa go ne go tsenngwa motšhine wa go printa fa Bethele ya kwa Brooklyn e ne e sa ntse e printela United States le dinaga tse dingwe. Ka nako ya fa Wallkill e ne e okediwa, Mokaulengwe Reed o ne a thusa mo setlhopheng se se netefatsang gore go dirilwe tiro e e duleng diatla.
August 17, 2015—Kago ya Diofisi 1
Baithaopi ba pagolola ditulo tse di tla tsenngwa mo holong. Holo eo e na le ditulo di le 812.
September 21, 2015—Kago ya Diofisi 1
Fa go ne go tlhabololwa holo eno, go ile ga tsenngwa disekirini le dibuelagodimo tse di tlhagelelang mo siling.
October 12, 2015—Kago ya Bonno D
Ba baakanya lefelo le baoki ba tla tlhatlhobelang batho mo go lone. Lefelo leo mmogo le matlwana a lone a ile a okediwa.
October 15, 2015—Setsha sa Wallkill
Dikago tsa Wallkill. Go nna maloko a Bethele a ka nna 2 000 kwa go tsone. Porojeke yotlhe ya go atolosa dikago tseo e ile ya wediwa ka November 30, 2015.


text:
SETLHOGO SE SE ITHUTIWANG 33
“Ba ba Go Reetsang” ba Tla Bolokwa
“Nna o itlhokometse e bile o tlhokometse go ruta ga gago. Nna mo dilong tseno, gonne ka go dira seno o tla ipoloka o bo o boloka ba ba go reetsang.”—1 TIM. 4:16.
PINA 67 “Rera Lefoko”
SE RE TLA TLOTLANG KA SONE *
1. Re eletsa gore ba masika a rona ba dire eng?
KGAITSADI mongwe yo o bidiwang Pauline a re: “Fa ke ne ke simolola go ithuta Baebele, ke ne ke eletsa gore nna le botlhe mo lelapeng la me re tshele mmogo kwa Paradaiseng. * Ke ne ke eletsa gore monna wa me e bong Wayne le morwaarona ba direle Jehofa.” A o na le ba masika ba ba sa direleng Jehofa? Ga go pelaelo gore fela jaaka Pauline, le wena o eletsa gore ba masika a gago ba direle Jehofa.
2. Re tla tlotla ka dipotso dife mo setlhogong seno?
2 Ga re ka ke ra pateletsa ba masika a rona go nna Basupi. Mme gone re ka ba thusa gore ba kgatlhegele go ithuta Baebele. (2 Tim. 3:14, 15) Ke eng fa re tshwanetse go rerela ba masika a rona? Ke eng fa re tshwanetse go ba akanyetsa? Re ka ba thusa jang gore ba rate Jehofa mme bakaulengwe le bokgaitsadi ba ka re thusa jang?
KE ENG FA RE TSHWANETSE GO RERELA BA MASIKA?
3. Go ya ka 2 Petere 3:9, ke eng fa re tshwanetse go rerela ba masika?
3 Go ise go ye kae, Jehofa o tlile go fedisa lefatshe leno la ga Satane. Batho ba ba nang le “tshekamelo e e siameng ya go bona botshelo jo bo sa khutleng” ke bone fela ba tlileng go falola. (Dit. 13:48) Re dirisa nako e ntsi re rerela batho ba re sa ba itseng, ka jalo, ba masika a rona le bone re tshwanetse go ba rerela. Jehofa “ga a eletse gore ope a senngwe mme o eletsa gore botlhe ba fitlhe mo boikwatlhaong.”—Bala 2 Petere 3:9.
4. Re ka dira phoso efe fa re rerela ba masika?
4 Ga re a tshwanela go lebala gore go na le tsela e e siameng le e e sa siamang ya go rerela batho. Ka sekai, fa re rerela motho yo re sa mo itseng, re leka go nna bonolo mme fa re rerela ba masika a rona re ka nna ra ipuela fela ka gonne re ba tlwaetse.
5. Re tshwanetse go nna re gopotse eng fa re rerela ba masika?
5 Bontsi jwa rona re ikwatlhaela tsela e re ileng ra bua le ba masika a rona ka yone fa re ne re ba rerela lekgetlo la ntlha. Moaposetoloi Paulo o ile a raya Bakeresete a re: “A puo ya lona ka metlha e nne ya bopelontle, e lokilwe ka letswai, gore lo itse kafa lo tshwanetseng go naya mongwe le mongwe karabo ka gone.” (Bakol. 4:5, 6) Re tshwanetse go nna re gopotse seno fa re rerela ba masika. Fa re sa dire jalo, re ka nna ra ba kgopisa mme seo se bo se dira gore ba gane go reetsa molaetsa wa Baebele.
RE KA BA THUSA JANG?
6-7. Ke eng fa Bakeresete ba tshwanetse go akanyetsa batho ba ba nyalaneng le bone ba e seng Basupi? Naya sekai.
6 Ba akanyetse. Pauline yo re buileng ka ene pelenyana a re: “Kwa tshimologong, fa ke tlotla le monna wa me, ke ne ke bua ka Baebele fela. Re ne re sa tlhole re tlotla ka dilo tse dingwe.” Mme gone, monna wa ga Pauline yo o bidiwang Wayne o ne a sa itse go le kalo ka Baebele, ka jalo, o ne a sa tlhaloganye gore Pauline o bua ka eng. Wayne o ne a simolola go akanya gore Pauline a ka tswa a tsieditswe ka gonne o ne a nnela go bua ka bodumedi jwa gagwe.
7 Pauline a re o ne a fetsa nako e ntsi a na le bakaulengwe le bokgaitsadi—kwa dipokanong, kwa tshimong kgotsa a itlosa bodutu le bone. A re: “Ka dinako tse dingwe fa Wayne a fitlha kwa gae, o ne a re fitlhela re seyo, ka jalo, o ne a jewa ke bodutu.” Wayne o ne a sa itse gore Pauline o na le bomang mme go ne go lebega e kete batho bao ba botlhokwa mo go Pauline go mo feta. Ka jalo, o ne a raya Pauline a re o tlile go mo tlhala. Pauline o ka bo a ile a dirang go bontsha gore o akanyetsa Wayne?
8. Go ya ka 1 Petere 3:1 le 2, ke eng se se ka kgatlhang ba masika a rona?
8 Itshware sentle. Go le gantsi ba masika ba kgatlhiwa ke dilo tse re di dirang, e seng tse re di buang. (Bala 1 Petere 3:1, 2.) Pauline o lemogile seo, a re: “Ke ne ke itse gore Wayne o a re rata le gore tota ga se gore o batla gore re tlhalane. Mme gone, fa a sena gore o tla ntlhala, ke ile ka lemoga gore ga ke itshware ka tsela e Jehofa a batlang gore basadi ba ba nyetsweng ba itshware ka yone. Ke ne ka lemoga gore ke tshwanetse go itshwara sentle, e seng go bua thata.” Pauline o ne a tlogela go nna a pateletsa Wayne gore ba bue ka Baebele mme o ne a simolola go bua le ene ka dilo tse di tlwaelegileng. Wayne o ne a lemoga gore Pauline o fetogile e bile o ne a bona gore morwaabone le ene o itshwere sentle. (Dia. 31:18, 27, 28) Fa Wayne a lemoga gore go ithuta Baebele go thusa mosadi wa gagwe le morwawe gore ba itshware sentle, o ne a simolola go e kgatlhegela.—1 Bakor. 7:12-14, 16.
9. Ke eng fa re sa tshwanela go itlhoboga fa re leka go thusa ba masika a rona?
9 O se ka wa itlhoboga. Jehofa o re tlhometse sekao. “Gangwe le gape” o naya batho tshono ya gore ba ithute dikgang tse di molemo gore ba tshelele ruri. (2 Ditir. 36:15) Moaposetoloi Paulo o ne a raya Timotheo a re a nne a leke go thusa batho ba bangwe. Ka ntlha yang? Ka gonne fa a ne a ka dira jalo, o ne a tla ipoloka a bo a boloka ba ba mo reetsang. (1 Tim. 4:16) Re rata ba masika a rona, ka jalo, re batla gore ba ithute boammaaruri. Tsela e Pauline a neng a itshwere ka yone, e ne ya feleletsa e thusitse ba lelapa la gagwe. Gone jaanong o itumelela go direla Jehofa mmogo le monna wa gagwe. Boobabedi ke babulatsela e bile Wayne ke mogolwane.
10. Ke eng fa re tshwanetse go nna pelotelele le ba masika a rona?
10 Nna pelotelele. Fa re simolola go tshela ka melao ya Modimo, go ka nna thata gore ba masika ba amogele dilo tse re di dumelang le tsela e re tshelang ka yone. Go le gantsi, selo sa ntlha se ba se lemogang ke gore ga re tlhole re keteka meletlo mengwe ya bodumedi e bile ga re tlhole re tsaya karolo mo dipolotiking. Kwa tshimologong, seo se ka tena bangwe ba bone. (Math. 10:35, 36) Mme gone, o se ka wa ba tlhoboga. Fa re tlogela go ba tlhalosetsa dilo tse re di dumelang, go nna jaaka e kete ra re botshelo jo bo sa khutleng ga bo ba tshwanele. Ga re na tshwanelo ya go atlhola batho ba bangwe. Jesu ke ene fela a neilweng tshwanelo eo. (Joh. 5:22) Fa re le pelotelele le ba masika a rona, ba ka nna ba feleletsa ba kgatlhegela go ithuta Baebele.—Bona lebokoso le le reng “ Dirisa Website ya Rona fa o Ruta.”
11-13. Re ithuta eng mo go se Alice a ileng a se dira?
11 Nna bonolo mme o se ka wa letla gore ba go fetole mogopolo. (Dia. 15:2) Akanya ka se se diragaletseng Alice. O ne a simolola go ithuta ka Jehofa fa a ne a nna kgakala le batsadi ba gagwe ba ba neng ba sa dumele mo Modimong e bile ba rata dipolotiki. O ne a lemoga gore o tshwanetse go bolelela batsadi ba gagwe gore o ithuta Baebele. Alice a re: “Fa o tsaya nako e e telele go bolelela ba lelapa la gago dilo tse o di ithutang, seno se tla dira gore ba galefe le go feta.” O ne a tlhola a kwalela batsadi ba gagwe a ba botsa ka dilo dingwe tse Baebele e buang ka tsone, tse a akanyang gore batsadi ba gagwe ba ka di kgatlhegela, jaaka lorato. (1 Bakor. 13:1-13) O ne a ba lebogela go bo ba mo godisitse e bile ba mo tlhokometse. Gape o ne a ba romelela dimpho. Fa a ba etetse, o ne a thusa mmaagwe ka ditiro tsa mo lapeng. Fa Alice a ne a bolelela batsadi ba gagwe dilo tse a di dumelang, ba ne ba sa itumela gotlhelele.
12 Fa a etetse batsadi ba gagwe, o ne a bala Baebele letsatsi le letsatsi. A re: “Go dira jalo go ne ga thusa mmê go tlhaloganya gore ke rata Baebele fela thata.” Rraagwe Alice ene o ne a simolola go bala Baebele ka gonne o ne a batla go tlhaloganya gore ke eng fa morwadie a fetogile. Gape o ne a batla dilo dingwe tse di phoso mo go yone. Alice a re: “Ke ne ka mo naya Baebele e ke neng ke mo kwaletse molaetsanyana o o monate mo go yone.” Go ne ga diragalang? Rraagwe Alice ga a ka a fitlhela sepe se se phoso mo Baebeleng, go na le moo, se a neng a se bala se ne sa mo ama pelo.
13 Re tshwanetse go emela se re se dumelang le fa go dira jalo go ka tswa go se bonolo. (1 Bakor. 4:12b) Ka sekai, mmaagwe Alice o ne a sa batle Alice e nna Mosupi. Alice a re: “Fa ke kolobediwa, Mama o ne a re ke seganana. Ke ne ka mo tlhalosetsa gore ke batla go nna Mosupi wa ga Jehofa le gore ga go na sepe se se ka fetolang tshwetso ya me. Ke ne ka mmolelela gore ke mo rata fela thata. Re ne ra lela mme go tswa foo ke ne ka mo apeela dijo tse di monate. Fa e sale go tloga ka nako eo, Mama o ne a lemoga gore Baebele e nthusa gore ke nne motho yo o siameng.”
14. Ke eng fa re tshwanetse go emela se re se dumelang?
14 Go ka tsaya nako gore ba masika ba tlhaloganye gore go direla Jehofa go botlhokwa mo go rona. Ka sekai, batsadi ba ga Alice ba ne ba batla gore a batle tiro e e duelang madi a mantsi. Ka jalo, mmaagwe Alice o ne a utlwile botlhoko tota fa Alice a ne a tsaya bobulatsela. Mme gone, Alice ga a ka a fetola tshwetso ya gagwe. A re: “Fa o ba letla gore ba fetole mogopolo wa gago ka sengwe se se rileng, ba tla nna ba leka go dira jalo le mo dilong tse dingwe. Fa o emela dilo tse o di dumelang mme gone o bua le bone sentle, bangwe ba bone ba ka nna ba go reetsa.” Seno ke se se ileng sa diragalela Alice. Gone jaanong batsadi ba gagwe ke babulatsela e bile rraagwe ke mogolwane.
BAKAULENGWE LE BOKGAITSADI BA KA RE THUSA JANG?
15. Go ya ka Mathaio 5:14-16 le 1 Petere 2:12, ditiro tsa rona tse di molemo di ka thusa ba masika a rona jang?
15 Jehofa o dirisa “ditiro tsa [rona] tse di molemo” go gogela batho mo phuthegong ya gagwe. (Bala Mathaio 5:14-16; 1 Petere 2:12.) Fa e le gore monna wa gago kgotsa mosadi wa gago ga se Mosupi, a o kile a kopana le bakaulengwe le bokgaitsadi ba phuthego ya lona? Pauline yo re buileng ka ene o ile a laletsa bakaulengwe le bokgaitsadi kwa ga gagwe gore monna wa gagwe a kgone go ba itse. Wayne a re: “Mokaulengwe mongwe o ne a ikopa kwa tirong a bo a tla go lebelela bolo le nna. Seno se ne sa nthusa go lemoga gore Basupi ba tshwana fela le batho ba bangwe.”
16. Ke eng fa re tshwanetse go laletsa ba masika kwa dipokanong?
16 Gape re ka thusa ba masika a rona ka go ba laletsa kwa dipokanong. (1 Bakor. 14:24, 25) Wayne o ne a simolola ka go ya kwa Segopotsong ka gonne se tsena maitseboa e bile se tswa ka bonako. A re: “Ke ne ke sa tlhaloganye dilo tse di neng di buiwa mme gone, batho ba teng ba ne ba nkamogela bontle tota. Ke ne ka lemoga gore ke batho ba ba siameng.” Banyalani bangwe ba re tla ba bitsang Deborah le John, ba ne ba tlhola ba thusa Pauline ka ngwana kwa dipokanong le kwa tshimong. Ka jalo fa Wayne a ne a simolola go kgatlhegela Baebele, o ne a kopa John gore a ithute le ene.
17. Ga re a tshwanela go ipega molato ka eng, mme ke eng fa re sa tshwanela go tlhoboga ba masika?
17 Re eletsa gore ba masika a rona botlhe ba direle Jehofa. Mme gone le fa re leka ka natla go ba thusa go itse boammaaruri, ba ka nna ba gana. Fa ba gana, ga re a tshwanela go ipega molato ka gonne ga re ka ke ra pateletsa ope go nna Mosupi. Mme gone, o se ka wa lebala gore fa ba masika a gago ba bona gore o itumetse ka gonne o direla Jehofa, seno se ka dira gore le bone ba kgatlhegele go ithuta Baebele. Ka jalo ba rapelele, bua sentle le bone mme o se ka wa ba tlhoboga. (Dit. 20:20) Fa o dira jalo, Jehofa o tla go thusa. Mme fa ba go reetsa, ba tla bolokwa!
PINA 57 Go Rerela Batho ba Mefuta Yotlhe
^ ser. 5 Re eletsa gore ba malapa a rona ba direle Jehofa mme gone ke bone ba tshwanetseng go itirela tshwetso eo. Setlhogo seno se tla re thusa go bona gore re ka ba rerela jang.
^ ser. 1 Maina mangwe a fetotswe.
^ ser. 53 SETSHWANTSHO: Mokaulengwe yo mosha o thusa rraagwe go baakanya koloi. Moragonyana o mmontsha bidio mo jw.org®.
^ ser. 55 SETSHWANTSHO: Kgaitsadi o reeditse monna wa gagwe fa a ntse a mo tlotlela ka ditiragalo tsa letsatsi. Moragonyana, ba tshameka le ngwana wa bone.
^ ser. 57 SETSHWANTSHO: Kgaitsadi yoo o laleditse bakaulengwe le bokgaitsadi kwa ga gagwe. Bakaulengwe le bokgaitsadi ba tlotla le monna wa gagwe. Moragonyana, monna yoo o ya Segopotsong le mosadi wa gagwe.


text:
Rock Hyrax
Pela
Leina
Pela – Ga jaanong e bidiwa Rock Hyrax ka sekgowa (Procavia capensis)
Tebego
Pela ke ntsalaago Tlou ya Afrika o a santseng a phela, le fa gona le phapaano e kgolo ya mmela. Botsalano jo jwa tlholego bo tlhomamiswa ke sebopego se se tshwanang sa dinao le meno.
Phepo
Pela e iphepa ka dimela. E ja dijo tse di fapaaneng, fela e ithatela tlhaga fa ele teng mo setlheng sa dipula. Fela, ka nako ya komelelo e ijela semela sengwe le sengwe se e se bonang. Dimela tse di kaiwang di le botlhole le tse di monkgo-monate, bo-malele a ka dirisiwa ke dipela mo setlheng sa komelelo.
Tsadiso
Di tsala go sale gale mo selemong morago ga go dusa kgwedi di le supa. Botshegadi bangwe ba ka dusa pele ba tshwara ngwaga. Bana gantsi ke ba babedi go ya go le ba bararo. Tonanyana e le nngwe e e maatla e ka dula le ditshegadi di ka fitlha 17 mo setlhopeng sa sethepu. Di tonanyana tse di setseng di nonofile di phela gaufi le setlhopa se se jalo sa sethepu.
Maitshwaro
Dipela di rata go athamela letsatsi mo godimo ga majwe, segolo bogolo mo mesong le mo thapameng. Dipela di tsomiwa thata ke boNtsu, boThwane le boNkwe.
Di fitlhelwa kae
Jaaka go kaiwa ke leina la yona la setho, e rata go dula mo bodulong jo bo matlapa go ralala borwa jwa Afrika. Dipela di kgona go nna le mo ditlhareng, kwa felo fo ditlhare tse kgolo di fitlhelwang gaufi le mhapha teng.
Dipalopalo tsa botlhokwa
Leina la se-Latin: Procavia Capensis
Bokete (Tshegadi): 2,5 - 4,2 kg
Bokete (Tonanyana): 3,2 - 4,7 kg
Botelele (Tshegadi): 55 cm
Botelele (Tonanyana): 55 cm
Nako ya go dusa: Dikgwedi tse 8
Palo ya bana: 1-6
Tshimologo ya thobalano: Dikgwedi tse 17
Bokete ka tsalo: 165 - 230 g
Lotso: Hyracoidea
Tshika: Procaviidae
Tsadiso: Ngwana a le nosi go ya go le ba bararo ba tsalwa ka Lwetse/Diphalane le ka Mopitlwe – Moranang morago ga go dusa dikgwedi di ka etsa 7.
Tlhaloso ya motlhala
Ena le menwana e mene mo dinaong tsa kwa pele le menwana e le meraro mo dinaong tsa kwa morago. Menwana yotlhe ena le manala, ntle fela le monwana wa ka mogare wa lenao la kwa morago, o o nang le leroo le le kobegileng la go itlhokomelo. Dikgato tsa maoto ga di a apesiwa, letlalo la ona le lekima mme lena le bokgeleswa jo bo le tshwarang bo le bongola go oketsa go ngangatlela ga yona. Seno se dira gora e kgone go namela manamelo a a borethe a majwe kgotsa go namela ditlhare ka majato.


text:
JANUARY 31, 2017
THAILAND
Badiredi ba Puso ya Thailand ba Dirisa Dikgatiso Tsa Basupi ba ga Jehofa go Ruta Setšhaba
BANGKOK—Badiredi ba puso ya Thailand ba dirisa dikgatiso tsa Basupi ba ga Jehofa go ruta batho ka dilo tse di jaaka go godisa bana, go thibela go sotliwa ke mongwe wa lelapa, go thusa batho go itlhokomela mo tlhaloganyong le mo mmeleng. Go setse go fetile dingwaga di le tharo ba ntse ba dira jalo.
Lefapha la thuto la kwa Thailand le na le Ditheo Tsa Thuto di feta 8 700 mo nageng yotlhe. Mo godimo ga moo, go na le ditheo tse dingwe tse 11 tse di diretsweng go katisa baeteledipele ba dikgaolo tse di farologaneng. Chaiwat Saengsri yo e leng mokaedi wa Setheo se se kwa porofenseng ya Nakhon Nayok e e kwa bokonebotlhaba jwa Bangkok a re: “Ke kgatlhiwa ke Basupi ba ga Jehofa ka gonne ba dira tiro ya bone mo lefatsheng lotlhe. Ba thusa batho go itse Mmopi wa rona. Le rona re leka go thusa batho gore ba ithute go tshedisana ka kagiso le gore ba itumelele botshelo.” Gape o ne a re: “Ka sekai, Lefapha la Naga la Merero ya Selegae le la Tshireletsego le ne la dirisa setlhogo sengwe se se mo makasineng wa Tsogang! se se reng ‘Kafa o ka Tilang go Bua Mafoko a a Tlhabang ka Gone,’ go ruta baeteledipele ba metse. Setlhogo seo se ile sa re thusa fela thata.” Rre Chaiwat o ne a laletsa Basupi gore ba tlise dikgatiso tsa bone ka nako ya fa go ne go na letsholo lengwe le mo go lone go neng go tlile baeteledipele ba le 100 le barutisi ba le 20 go tswa kwa diporofenseng di le 28. Letsholo leo le ne le dirisediwa go katisa baeteledipele gore ba thuse batho. Basupi bao ba mo setshwantshong se se fa godimo ba bapile le Rre Chaiwat.
Anthony Petratyotin yo e leng mmueledi wa Basupi ba ga Jehofa kwa Thailand a re: “Re itumelela gore baeteledipele ba dirisa dikgakololo tsa Baebele tse di mo dikgatisong tsa rona. Re tla tswelela re naya badiredipuso dikgatiso tsa rona e bile re tla tswelela ka tiro ya rona ya go phasalatsa dikgatiso tseno ka ntlo le ntlo.”
Media Contacts:
International: David A. Semonian, Office of Public Information, +1-845-524-3000
Thailand: Anthony Petratyotin, +66-2-375-2200


text:
A Lefatshe la Rona le Tla Tsamaya le Senngwa?
A Lefatshe la Rona le Tla Tsamaya le Senngwa?
A O KILE wa ipotsa gore, ‘Go tla diragala eng ka lefatshe la rona mo isagweng?’ Fa batho ba bantsi ba bona se se diragalang mo polaneteng ya rona e ntle ba dumela gore lefatshe la rona le ka nna la se ka la falola.
Eleruri gompieno lefatshe le senngwa ke go sa dirisiwe sentle ga didirisiwa tse di botlhokwa thata tse di jaaka metsi, dikgwa le go kgotlelwa ga meya e e mo lefaufaung. Gape baitsesaense bangwe ba tlhagisa gore lefatshe le dilo tsotlhe tse di tshelang tse di mo go lone le tla senngwa ke dilo tse di jaaka maje a magolo a a welang mo lefatsheng a tswa kwa dipolaneteng tse dingwe, go thunya ga naledi nngwe, kgotsa go fokotsega ga maatla a letsatsi a haeterojene.
Baitsesaense ba dumela gore kgabagare—gongwe morago ga dibilione tsa dingwaga—batho ga ba kitla ba kgona go tswelela ba tshela mo lefatsheng. Encyclopædia Britannica e tlhalosa seno e le “mokgwa o o ka se kang wa baakanngwa wa go rata go dira dilo ka tsela e e se nang thulaganyo.”
Se se itumedisang ke gore Baebele e re tlhomamisetsa gore Jehofa Modimo ga a kitla a letla gore lefatshe le senngwe kgotsa le se ka la nniwa. E re ka e le ene Mmopi, o na le “maatla a a boitshegang” a a sa feleng, ka jalo a ka kgona go tlamela lobopo ka bosakhutleng. (Isaia 40:26) Ka jalo, o ka ikanya mafoko ano: “[Modimo] o thaile lefatshe mo mafelong a lone a a tlhomameng; ga le kitla le reketlisiwa ka bosakhutleng, kgotsa ka bosaengkae.” “Mmakeng, lona letsatsi le ngwedi. Mmakeng, lona lotlhe dinaledi tsa lesedi. . . . Gonne o ne a laola, mme di ne tsa bopiwa. Mme o di boloka di eme ka bosaengkae.”—Pesalema 104:5; 148:3-6.
Boikaelelo Jwa Modimo ka Lefatshe
E ne e se boikaelelo jwa Modimo gore lefatshe le senngwe le go kgotlelwa jaaka le ntse gompieno. Go na le moo, Modimo o ne a bopa monna wa ntlha le mosadi e bong Adame le Efa, mme a ba baya mo tshimong e ntle. Ke boammaaruri gore legae la bone la Paradaise le ne le ka se nne lentle ka bolone fela. Modimo o ne a ba laetse gore ‘ba le leme ba bo ba le tlhokomele.’ (Genesise 2:8, 9, 15) A bo Modimo a ne a neile batsadi ba rona ba ba neng ba itekanetse tiro e e itumedisang le e e kgotsofatsang jang ne!
Mme gone boikaelelo jwa Modimo ka lefatshe bo ne bo akaretsa se se fetang fela go tlhokomela tshimo eo ya kwa tshimologong. O ne a batla gore lefatshe lotlhe le dirwe paradaise. Ke ka moo Modimo a neng a naya Adame le Efa taelo eno: “Atang lo ntsifale lo tlatse lefatshe lo bo lo le fenye, mme lo laole ditlhapi tsa lewatle le dibopiwa tse di fofang tsa magodimo le sebopiwa sengwe le sengwe se se tshelang se se tsamayang mo lefatsheng.”—Genesise 1:28.
Ka maswabi boikaelelo jwa Modimo bo ne jwa kgorelediwa ke moengele yo o boikgogomoso yo moragonyana a neng a bidiwa Satane. O ne a eletsa gore Adame le Efa ba mo obamele. Satane o ne a bua le bone a dirisa noga mme a dira gore ba tsuologele bolaodi jwa Modimo. (Genesise 3:1-6; Tshenolo 12:9) Ruri bopelotshetlha jwa bone le go tlhoka kanaanelo go tshwanetse ga bo go ile ga utlwisa Mmopi wa rona botlhoko fela thata! Mme gone botsuolodi jwa bone ga bo a ka jwa fetola boikaelelo jwa ga Jehofa Modimo ka lefatshe. Modimo a re: “Lefoko la me le le tswang mo molomong wa me ga le . . . kitla le boela mo go nna le se na matswela, ruri le tla dira selo se se intumedisang, ruri le tla atlega mo go se ke le rometseng kwa go sone.”—Isaia 55:11.
Jehofa o na le lebaka le le utlwalang la go bo a letleletse botsuolodi jwa ga Satane gore bo tswelele go tla go fitlha mo motlheng wa rona. Mo nakong eo, batho ba ile ba leka go ipusa ka ditsela tse di farologaneng, mme matswela a gone a bontshitse gore go ipusa re sa laolwe ke Modimo, go Satane a neng a go rotloetsa, go padile. *—Jeremia 10:23.
Le fa go ntse jalo, sengwe se se itumedisang ke gore mo dingwageng tse dintsintsi tse di fetileng, Modimo o ne a segofatsa batho bangwe ba ba siameng. Gape mo Baebeleng go na le pego ya se se neng sa diragalela batho ba ba neng ba ikobela Modimo le ba ba neng ba gana go ikobela bolaodi jwa gagwe. Mo godimo ga moo, Jehofa o re diretse dilo tse di itumedisang tse di tla re solegelang molemo mo isagweng. O ne a re naya Mogolodi ka lorato ka go romela Morwawe yo o rategang, Jesu Keresete, go re ruta tsela e e molemo ya go tshela le go re ntshetsa botshelo jwa gagwe. (Johane 3:16) E re ka Jesu a ne a sa tshwanelwe ke go swa, Modimo o ne a dirisa loso lwa gagwe e le tsela e e tshwanetseng ya go busetsa batho se Adame le Efa ba se latlhileng, e leng tsholofelo ya botshelo jo bosakhutleng mo lefatsheng la paradaise. * Go fitlhelela seo, Jehofa Modimo o tlhomile puso kwa legodimong go busa batho botlhe mme o tlhomile Morwawe yo a mo tsositseng mo baswing, Jesu Keresete, go nna Kgosi ya Bogosi joo. Thulaganyo eno e e molemo e tla tlhomamisa gore boikaelelo jwa Modimo ka lefatshe bo a diragadiwa.—Mathaio 6:9, 10.
Ka jalo, o ka ikanya ka botlalo ditsholofetso tseno tse di itumedisang tse di mo Baebeleng: “Badirabosula ka bobone ba tla kgaolwa, mme ba ba solofetseng mo go Jehofa ke bone ba ba tla ruang lefatshe. Basiami ba tla rua lefatshe, mme ba tla aga mo go lone ka bosakhutleng.” “‘Bona! Mogope wa Modimo o mo bathong, mme o tla aga le bone, mme ba tla nna batho ba gagwe. Mme Modimo ka boene o tla nna le bone. Mme o tla phimola dikeledi tsotlhe mo matlhong a bone, mme loso lo tla bo lo seyo, le fa e le khutsafalo le fa e le selelo le fa e le botlhoko di tla bo di sa tlhole di le gone. Dilo tsa pele di fetile.’ Mme Yo o ntseng mo setulong sa bogosi a re: ‘Bona! Ke dira dilo tsotlhe disha.’”—Pesalema 37:9, 29; Tshenolo 21:3-5.
Baebele ga e Ikganetse
Le fa go ntse jalo, batho bangwe ba ka nna ba ipotsa gore, ‘Ditemana tsa Baebele tse di umakilweng fa godimo di amana jang le ditemana tse dingwe tse go bonalang di bua gore lefatshe le tlile go senngwa ka bosakhutleng?’ A re sekasekeng dikai di le mmalwa. Go sekaseka dilo jalo go tla re bontsha gore Baebele ga e ikganetse.
Bogologolo pele ga borasaense ba lemoga “mokgwa wa go rata go dira dilo ka tsela e e se nang thulaganyo” o o leng teng mo popong yotlhe, mopesalema wa Baebele o ne a kwala jaana: “O [ke gore Modimo] ne wa thaya metheo ya lefatshe ka bolone, mme magodimo ke tiro ya diatla tsa gago. Tsone ka botsone di tla nyelela, mme wena ka bowena o tla nna o eme; mme di tla onala tsotlhe fela jaaka seaparo. O tla di emisetsa fela jaaka diaparo, mme di tla fetsa lobaka lwa tsone. Mme wena o ntse o tshwana fela, le dingwaga tsa gago ga di kitla di wediwa.”—Pesalema 102:25-27.
Fa mopesalema a ne a kwala mafoko ano, o ne a sa ganetse boikaelelo jo bo nnetseng ruri jo Modimo a nang le jone ka lefatshe. Go na le moo, o ne a bontsha pharologanyo e e leng teng gare ga Modimo yo o nnetseng ruri le dilo tsotlhe tse di nyelelang tse a di bopileng. Fa Modimo a ne a se na nonofo e e sa feleng ya go ntšhafatsa dilo, lobopo lotlhe—go akareletsa le thulaganyo ya masedi a tlholego e re ikaegileng ka yone gore re tshele sentle, re bo re nne le lesedi—lo ne lo tla tlhakatlhakana mme lo senyegele ruri. Ka jalo, fa lefatshe le ka bo le tlogeletswe fela, le ne le tla “onala” kgotsa le senyegele ruri.
Go na le ditemana tse dingwe mo Baebeleng tse di ka utlwalang e kete di ganetsa boikaelelo jo Modimo a bo buileng kwa tshimologong ka lefatshe. Ka sekai, Baebele ya re legodimo le lefatshe ‘di tla feta.’ (Tshenolo 21:1) Ruri mafoko ano ga a ganetse se Jesu a se solofeditseng: “Go itumela ba ba bonolo, e re ka ba tla rua lefatshe.” (Mathaio 5:5) Ka jalo, Baebele e raya go reng fa e re legodimo le lefatshe ‘di tla feta’?
Gantsi Baebele e dirisa lefoko “lefatshe” ka tsela ya tshwantshetso, fa e bua ka batho. Ka sekai, akanya ka temana e e latelang: “Lefatshe lotlhe la tswelela le na le puo e le nngwe fela le mafoko a le mangwe fela.” (Genesise 11:1) Ga go pelaelo gore fano lefoko “lefatshe” le kaya batho ba ba neng ba tshela mo lefatsheng. Sekai se sengwe se mo go Pesalema 96:1 e go ya ka King James Version e reng: “Opelelang MORENA, lona lefatshe lotlhe.” Go bonala sentle gore mo temaneng eno le mo go tse dingwe, lefoko “lefatshe” le dirisiwa ka tsela ya tshwantshetso fa go buiwa ka batho.—Pesalema 96:13.
Ka dinako tse dingwe Baebele e tshwantsha dipuso tse di mo lefatsheng le magodimo kana dibopiwa tse di kwa legodimong. Ka sekai, babusi ba ba gatelelang ba kwa Babelona ba ne ba tshwantshiwa le dinaledi ka gonne ba ne ba ikgodisa go feta batho ba ba ba dikologileng. (Isaia 14:12-14) Fela jaaka go ne go boleletswe pele, “magodimo” a tshwantshetso a Babelona kana setlhopha se se busang, le “lefatshe,” e leng batho ba ba emang dipuso tseo nokeng ba ne ba fedisiwa ka 539 B.C.E. (Isaia 51:6) Seo se ne sa naya Bajuda ba ba ikwatlhaileng sebaka sa go boela kwa Jerusalema kwa “magodimo a masha,” e leng setlhopha se se sesha, se neng se busa mo ‘lefatsheng le lesha,’ mme se busa batho ba ba siameng.—Isaia 65:17.
Go lebega mafoko a a mo Baebeleng a a reng legodimo le lefatshe ‘di tla feta,’ a raya bokhutlo jwa dipuso tse di bosula tsa batho tsa gompieno mmogo le baemanokeng ba tsone ba ba sa boifeng Modimo. (2 Petere 3:7) Seo se tla naya puso e ntšha ya Modimo ya kwa legodimong sebaka sa go segofatsa mokgatlho o mosha wa batho ba ba siameng, gonne “go na le magodimo a masha le lefatshe le lesha tse re di letetseng go ya ka tsholofetso ya [Modimo], mme ruri go tla nna tshiamo mo go tsone.”—2 Petere 3:7, 13.
Ka jalo, o ka ikanya tsholofetso ya Modimo ya gore legae la rona la mo lefatsheng le tla nnela ruri. Mo godimo ga moo, Baebele e bontsha gore ke eng se o tshwanetseng go se dira gore o nne le seabe mo nakong eo e e itumedisang ya fa lefatshe lotlhe le tla bo le fetotswe go nna paradaise. Jesu o ne a re: “Seno se raya botshelo jo bo sa khutleng, go tsenya kitso ka ga gago, Modimo yo o esi wa boammaaruri, le ka ga yo o mo romileng, e bong Jesu Keresete.” (Johane 17:3) Ke eng o sa ipeele mokgele wa go sekaseka se Baebele e se rutang ka isagwe ya lefatshe le ya batho? Basupi ba ga Jehofa ba mo lefelong le o nnang mo go lone ba tla itumelela go go thusa go dira jalo.
[Dintlha tse di kwa tlase]
^ ser. 10 Go bona tlhaloso ya lebaka la go bo Modimo a letleletse pogo, bona ditsebe 106-14 tsa buka ya Totatota Baebele e Ruta Eng? e e gatisitsweng ke Basupi ba ga Jehofa.
^ ser. 11 Go bona tshedimosetso e e oketsegileng ka ga setlhabelo sa ga Jesu sa thekololo, bona ditsebe 47-56 tsa buka ya Totatota Baebele e Ruta Eng?
[Blurb on page 12]
Baebele e re solofetsa gore legae la rona la mo lefatsheng le tla nnela ruri
[Picture Credit Lines on page 10]
Background globe: NASA/The Visible Earth (http://visibleearth.nasa.gov/); polar bear: © Bryan and Cherry Alexander Photography


text:
Lesotho
Lesotho, ke lefatshe le le fitlhelwang mo bogareng jwa lefatshe la Afrika Borwa, ebile le dikagenyeditswe ke lone lefatshe la Aferika borwa. Ke lefatshe le lennye ka popego le na le palo ya batho e ka tshwarang di dikadike tse pedi le dikete tse masome a marataro le bosupa.Toropo kgolo ya Lesotho ke Maseru. Lesotho ke leloko la mafatshe a selekanye.Leina Lesotho letswa mo puong ya sesotho. Selekanyo sa batho ba Lesotho se se ka tshwarang masome a mane mo lekgolong ba tshelela mo lehumeng le le ko tlase ga selekanyo se se ipetsweng ke ba mafatshe fatshe ba ba itebagantseng le go lwantsha lehuma se supa fa ba tshela ka ledi la dolara ya America ele nngwe ka letsatsi.
Ditso tsa LesothoEdit
Lefatshe la Lesotho le ne le busiwa ke Kgosi kgolo Moshoeshoe wa ntlha ka ngwaga wa 1822. Moshoeshoe e ne ele ngwana wa ga Mokhachane, kgosi e nnye ya Bakoteli,o ile a nna kgosi ka ngwaga wa 1804 morago ga go itlhamela morafhe wa gagwe.Magareng ga dingwaga tsa 1821 le 1823, Moshoeshoe le balatedi ba gagwe baile ba ya go nna ko thabeng ya Butha-Buthe,go ya go kopana le bangwe ba ba kileng ba nna bagakolodi kgatlhanong le Lifaqane e eneng e dirisanya le gonna mo setilong ga ga Shaka Zulu magareng ga dingwaga tsa 1818 le 1828.
PolotikiEdit
Puso ya Lesotho ke e e dirilweng ka go tlhotswa ga mapalamente le di tsamaiso tsa tsa lekgotla la sepolotiki le le fentseng ditlhopho kakaretso.Tautona Rre.Pakalitha Bethuel Mosisili ke ene moeteledi pele wa puso ebile ke ene a nang le dithata tsotlhe.Kgosi ya Basotho e dira thata le tsa ngwao, ga asa nna le dithata tse dintsi ebile ga a letlelelwe go ka tsenelela mo mererong ya sepolotiki.
Mokgatlho wa sepolotiki wa Democratic Congress (DC)ke one o o eteletseng mo botsamaiseng jwa ntlo ya palamente ya Lesotho ka ditilo tsa ma palamente dile masome a mane le borataro. Fa jaanong mokgatlho wa sepolotiki wa Lesotho Congress for Democracy (LCD),o oneng ontse o busa jaanong ele one o fetogileng gonna baganetsi ba ba mashetla ba puso ya Democratic Congress (DC). All Basotho Convention (ABC), Basotho National Party (BNP), Alliance of Congress Parties (ACP), le ba ba sa tswang go tlhamiwa ba Basotho Batho Democratic Party (BDNP) ke dingwe tsa mekgatlho ya sepolotiki ya lefatshe la Lesotho ka borataro jwa tsone.
Ntlo kgolo ya palamente ya Lesotho e e bitswang Senate, e nale dikgosi tse masome a mabedi le bobedi, ba bogosi jwa bone eleng jo ba bo tsaletsweng,le bangwe bale lesome le motso ba ba itlhopetsweng ke Kgosi kgolo go setse morago tsamaiso ya ga tautona kana moeteledipele.
Merafe le Dipuo tse di fitlhelwang mo LesothoEdit
Bontsi jwa batho ba Lesotho ke Basotho, mme palonyana e potlana ke ya batswakwa ebong merafhe ya letso la se-chaina le makgowa gotswa Yuropa. Merafhe e fitlhelwang mo Lesotho e akaretsa Bakuena, Batloung, Baphuthi, Bafokeng, Bataung, Batsoeneng, Matebele le ba bangwe.
Puo e e buiwang thata ko Lesotho ke Sesotho, e eleng yone puo ee letleletsweng go dirisiwa gongwe le gongwe mo Lesotho le ko ditirelong tsa puso, e latelwa ke sekgowa pele ga dipuo tse dingwe.
NgwaoEdit
Diletswa tsa ngwao tse di fitlhelwang mo Lesotho di akaretsa lekolulo, se eleng seletswa se se dirisiwang ke badisa, setolo-tolo, se se tshamekiwang ke borre le thomo ee tshamekiwang ke bomme thata.
Pina ya setshaba ya Lesotho e bitswa "Lesotho Fatše La Bo-ntata Rona"
Fa kago tsa setso tsa Lesotho ele mantlo a rantafole.
Kapari ya Basotho ke kobo, e aparwa thata ka dipaka tsotlhe mo ngwageng.
Morija Arts & Cultural Festival ke moletlo wa ngwaga le ngwaga wa botaki le bodiragatsi, o tshwarelwa kwa toropong ya Morija ko banna ba baneng ba sokolola batho ka thuto ya Kereke baneng ba goregela teng ka ngwaga wa 1883.


text:
Oribi
Leina
Oribi
Ponalo
Phalana e e na le maoto le molala e mesesane e meleele. Ditsebe tsa yone di-oval. Kobo yay one e ntlhwa ka bosweu mo mpeng. Mogatlana wa Oribi o montsho. Gaufi le magareng a dikgutlo tsa matlho a yone go na le di preorbital glands.
Pheleu key one feela ee nang le manaka a makhutswane a go ka nna dimilimitara dile 80-180, tse di leng ringed kwa tlase. Di-hindquarters tsa yone di kwa gidimo nyana go di-forequarters tsa yone.
Pheleu e tona e meta dimilimitara dile 600 kwa magetleng ka bokete jwa dikilograma di ka nna 14. Tse di namagadi di botonanyana mo go tse ditonna. Oribi e bontsha mokgwa o o farologaneng wa go tshaba fa e ka tshoga ka fa e tla tlolela kwa godimo e namile maoto.
Dijo
Ke phologolo e e fulang. Le ga e bonwa gantsi mo di-flood plains ga e ya ikantse metsi a a ithamelang fela mo lefatsheng.
Tsalo
E ka ima alo e direga ka dilemo tse dingwe mme mo Afrika borwa tsalo e kwa godimo ka nako ya Ngwanatsele/Sedimonthole. Di ima nako e ka nna malatsi a 210 gore e tsale nku ele esi.
Dinamane tsa yone di fitlhiwa nako e ka nna kgwedi mme mma yone otla bowa nako le nako go tla go anyisa ngwana wa yone. Morago ga dikgwedi dile nne kgotsa tlhano e tla bo e kgwisiwa.
Mekgwa
Di bonwa ka ditlhopha nyana tse di akaretsang Pheleu ele esi le tse pedi tsa namagadi. Ditlhophana tse di okama mafelo a tsone mme di ka femela sebaka se ka nna 25-100 ha ka bokgakala.
Pheleu tse ditona di koba tse dinyane mo setlhopheng say one ga dinamane tse ditshegadi di ka nna mo setlhopheng go fitlhela di iponna balekani. Ka gonne gole botlhokwa go tiisa marapo a lelapa la diphala tse, lelapa le dira di-dunging ceremony mmogo, le gale di-dunging middens ga nke ditlhomelwa.
Manno
Di nna mo di-floodplains, di-grasslands, di-open plains le di-montane grasslands, mme ka dinako dingwe o tla di bona mo di-bushlands.
Kwa Di Bonwang Ko Teng
Phatlhalatso ya tsone gae latelege sentle. Mo Afrika Borwa Oribi e bonala thata kwa mafelong a bokone jwa bo Eastern Cape, KwaZulu-Natal, Mpumalanga. Tse dingwe tsa tsone di ka bonwa kwa bokone jwa eastern Free state le Swaziland. Ga di a tlwaelega kwa mafelong a eastern Caprivi ya Namibia le kwa bokone-botlhaba tsatsi jwa Botswana.
Distatistik Tsa Botlhokwa
Leina Latini: Ourebia ourebi
Bokete (Namagadi): 8 - 20 kg
Bokete (Monna): 11 - 17 kg
Boleele (Namagadi): 100 cm
Boleele (Monna): 100 cm
Nako Ya go Ima: 7 months
Nomore ya Dinamane: 1 lamb
Order: Artiodactyla
Lelapa: Bovidae
Manaka: 13 cm (record - 19 cm)
Tsalo: A single young is born from October - December after a gestation period of ± 7 months.
Motlhala Wa Yone
Tlhako yay one e supa kwa pele. Motlhala wa yone o monye mo go wa Steenbok. Tlhako ya maoto a kwa morago e telele nyana.


text:
Gompieno re utlwa Naledi e bolela fa dithotse di le mosola thata ka di thusa go aga mmele. Ya re, le fa go ntse jalo, gantsi re ja maungo le makape/matlhare a one, mme re latlhe dithotse; re dira jaana ka ga re itse mosola wa tsone mo mmeleng wa motho.
E tswelela e re, le fa go ntse jalo, bangwe bone ba a tle ba di je. Bangwe ba a di apaya, mo re tsayang gore, go raya go di gadika, bangwe ba di anege mme morago ba di phure, fa ba bangwe bone go twe ba a di besa.
Go ya ka Naledi, dithotse, fela jaaka maungo a tsone, di na le dikotla tse di farologanyeng tse di agang mmele.
Ga twe dingwe ke mahura a a thusang mmele go tsoga sentle, fa dingwe e le tse di thusang go nonotsha mmele, kana go o fa maatla.
Re itse fa mmele o se ke o nna fela.
Le fa go ka twe motho ga a dire sepe, o tlhola a ntse fela, ditokololo tsa mmele tsone di a bo di ntse di dira sengwe. Motho o a tsoga, o a ja, o a tsamaya, o tlhola a dira sele le sele.
Tse tsotlhe di bo di batla gore, mmele o bo o na le thata ya go dira. Ka go fa maatla, re dumela gore, go raya gore dikotla dingwe di thusa mmele go nna le natla ya go dira ditiro tse.
Ka tsone di kaiwa di se na mahura a mantsi jaaka nama, dithotse di bolelwa di le botlhokwa go na le nama.
Ga twe nama yone e na le mahura a mantsi, a go bolelwang a tsosetsa mmele malwetse. Ga twe ka dikotla le mahura a tsone, le ka fa di agang mmele ka teng, dithotse di tshwana fela le dinawa le letlhodi.
Mme tsone dikotla tse di fitlhelwang mo dithotseng ke dife? Ka go farologana ga tsone, dithotse di bolelwa di thusa go hema go tsenwa ke malwetse mangwe jaaka kankere ka go farologana ga mefuta ya yone; nngwe ke ya lebele, nngwe ya lela le le tona, fa e nngwe e le ya setlha sa banna.
Kgang ya Naledi e tswelela e re lephutshe lone le na le kotla ya magnesium. Kotla e, e bolelwa e thusa go anamisa madi a mmele, go hema malwetse a pelo, le a go swa mhama, e bile e thusa le yone pelo go tsoga sentle.
Godimo ga moo, ga twe dithotse tsa lephutshe di thusa go tlhatswa madi, go nonotsha masole a mmele, go thusa matlho go bona sentle, le go tlhatswa letlalo, bogolo jang la bana.
Ka legapu gone, Naledi ya re,
Jalo he, go bonala kotla e, e tlhokwa thata ke bana ba bannye.
Ga go felele foo.
Di bolelwa di na le dikotla tse dintsi thata dithotse tsa legapu. Gongwe sengwe se bangwe re sa se itseng ke gore dithotse tsa legapu di na le mahura a mantsi.
Mahura a, a bolelwa a thusa mmele go tsoga sentle, e seng go o lwatsa jaaka a nama a bolelwa a dira. Fa e ntse e tla e bua ka botlhokwa jwa dithotse, Naledi (Seetebosigo 29, 2016) ya re;
‘Mafura a a tlokafatsa botsogo ebile a laola seemo sa madi a matona (High Blood Pressure).’
Fa o tlhoma mafoko a re a nopotseng a matlho, o tlaa bona lefoko ‘tlokafatsa.’ E ntse e le Naledi, ka ntlha e nngwe, ka fa tlase ga setlhogo se se reng, ‘Go Sir Seretse Khama,’ e lekodisa Sir Seretse ka tse di dirafalang mono.
Golo gongwe ya re,’Ka dikobo le gone tautona o tlhapholotse letsogo bogolo jang mo batsofeng.’
Potso gompieno ke gore, a o bona mafoko a, ‘tlokafatsa le tlhapholotse’ a kwadilwe sentle kgotsa nnyaa? Gongwe e tlaa re Mmualebe a re mafoko a ga a kwalwa sentle, o botse gore phoso e fa kae? Phoso ke gore, mafoko a, a na le ‘l’ mme e le tlhaka e e sa tshwanelang go nna teng.
Mmualebe o dumalana le Setswana fa se re, mhudi (motho yo o hulang) ga go fose wa tlhobolo fela, se raya gore, motho mongwe le mongwe o kgona go fosa.
Jalo he, re dumela gore, se se diregileng ka mafoko a mabedi ale, ke phoso, e seng gore Naledi e ne e sa itse mafoko a e leng one.
E a re Mmualebe a supa diphoso tsa go nna jaana, e bo e se go nyatsa ope.
E a bo e le go leka go rotloetsa gore, a e re re kwala, re ele tlhoko gore re kwala jang, e se re gongwe ra dira diphoso tse di ka tlogang tsa latlha bangwe ba ba sa itseng Setswana sentle.
E re motho a ka bo a re o tokafatsa maduo, a bo a re o a tlokafatsa, a dirisa lefoko le e seng lone. A re ele tlhaka eo tlhoko. motshwanes@yahoo.com